#2196:  Bolehkah Menyebut Qaus Quzah?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Saya ada terbaca sebuah hadith yang menyebutkan bahawa kita dilarang menyebut
Qaus Quzah
 (Pelangi), tetapi kita dituntut menyebut
Qaus Allah
iaitu lengkungan Allah. Adakah hadith ini sahih? Terima kasih.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW.
Pelangi menurut
Dewan Bahasa dan Pustaka Edisi Keempat
ialah cahaya yang melengkung dan bermacam-macam warnanya di langit. Warna pelangi terdiri daripada gabungan 7 buah warna yang berbeza mengikut turutannya, ia bermula daripada atas dengan warna merah, jingga, kuning, hijau, biru,
indigo
(biru gelap) dan ungu.
Terdapat perbincangan yang dibahaskan oleh sebahagian ilmuan berkenaan isu nama pelangi, hal ini kerana datangnya sebuah hadith yang melarang daripada menyebut (قَوْسُ قُزَحٍ) atau lengkungan pelangi.
Diriwayatkan sebuah hadith daripada Ibn ‘Abbas R.Anhuma bahawa Rasulullah SAW bersabda:
لَا تَقُولُوا: قَوْسَ قُزَحٍ، فَإِنَّ قُزَحَ شَيْطَانٌ، وَلَكِنْ قُولُوا: قَوْسَ اللَّهِ عَزَّ وَجَلَّ، فَهُوَ أَمَانٌ لِأَهْلِ الْأَرْضِ
Maksudnya:
“Jangan kamu katakan lengkungan pelangi (قَوْسُ قُزَحٍ), sesungguhnya Quzah itu adalah syaitan. Akan tetapi katakanlah lengkungan Allah Azza wa Jalla, dia adalah pelindung bagi penduduk bumi.”
Ibn Manzur menyebutkan bahawa
Quzah
 (قُزَحٌ) bermaksud jalur-jalur dan warna-warna pada lengkungan.
Quzah
 (قُزَحٌ) juga adalah salah satu nama bukit di Muzdalifah. (Lihat
Lisan al-Arab
, 2/564)
Telah diriwayatkan sebuah hadith daripada Ali bin Abi Talib R.A bahawa pada suatu ketika Rasulullah SAW bangun pagi, Baginda berdiri di atas bukit
Quzah
. Lalu Baginda SAW bersabda:
هَذَا قُزَحُ وَهُوَ الْمَوْقِفُ وَجَمْعٌ كُلُّهَا مَوْقِفٌ وَنَحَرْتُ هَا هُنَا وَمِنًى كُلُّهَا مَنْحَرٌ فَانْحَرُوا فِي رِحَالِكُمْ
Maksudnya:
“(Bukit) ini adalah Quzah, dan ia merupakan tempat perhentian, dan keseluruhannya (kawasan Muzdalifah) adalah tempat perhentian. Aku melakukan korban di sini (Quzah), dan keseluruhan kawasan Mina adalah tempat melakukan korban. Maka berkorbanlah di kediaman kamu.”
Riwayat Abu Dawud (1935)

Pandangan Ulama’ Berkenaan Hadith Larangan Menyebut
Qaus Quzah
Ulama’ berbeza pendapat berkaitan isu ini, kami cuba membahagikannya kepada dua pandangan:
1) Pandangan yang melarang menyebut
Qaus Quzah
 (قَوْسُ قُزَحٍ)
Antara yang menyebutkan perkara ini adalah:
Imam al-Nawawi, beliau bahkan meletakkan satu bab di dalam kitabnya
al-Azkar
 yang bertajuk: “Dimakruhkan untuk menyebut
Qaus Quzah
 bagi benda yang di langit ini (pelangi).” (Lihat
al-Azkar
, hlm. 368)
Ibn al-Qayyim menyebutkan di dalam sebuah fasal yang mengumpulkan perkataan-perkataan yang Rasulullah SAW tidak suka ianya disebutkan, antaranya adalah makruh menamakan
Qaus Quzah
bagi benda yang terlihat di langit (iaitu pelangi). (Lihat
Zad al-Ma‘ad
, 2/472)
Ibn al-Athir berkata bahawa ia dinamakan begitu bagi menggoda manusia kearah maksiat dan menghiasinya. Berasal dari perkataan تَقْزِيحٌ yang membawa maksud تَحْسِينٌ (menghiasi atau mencantikkan). (Lihat
al-Nihayah fi Gharib al-Athar
, 4/84)
al-Zamakhsyari menukilkan daripada al-Jahiz, katanya: “Seakan Rasulullah SAW melarang apa yang menjadi kebiasaan adat jahiliyyah, dan seakan Baginda lebih suka disebutkan
Qaus Allah
supaya diangkat kekuasaannya, seperti disebutkan:
Baitullah
 dan tetamu-tetamu Allah.” (Lihat
al-Fa’iq fi Gharib al-Hadith
, 3/190)
Syeikh al-Islam Ibn Taimiyyah tidaklah melarang secara langsung, akan tetapi pada zahir kalamnya beliau menamakan pelangi sebagai
Qaus Allah
. Ketika beliau menyebutkan di dalam kitab fatwa beliau tentang
Qaus Allah
(Lengkungan Allah), kemudian beliau berkata: “Yang mana ia dikatakan
Qaus Quzah
.” (Lihat
Majmu‘ al-Fatawa
, 35/183)
2) Pandangan mengharuskan menyebut
Qaus Quzah
 (قَوْسُ قُزَحٍ)
Ia diharuskan kerana dalil yang menghalang untuk menyebut
Qaus Quzah
 (lengkungan pelangi) ini bermasalah.
Hadith ini disebutkan oleh Ibn al-Jauzi, beliau menghukumkannya sebagai
maudhu‘
[1]. Beliau menukilkan daripada Imam Ahmad dan Yahya bin Ma‘in bahawa perawinya yang bernama Zakariyya tiada apa-apa (tidak
thiqah
/bermasalah), dan Ibn al-Madini mengatakan bahawa di aitu adalah
halik
. (Lihat
al-Maudhu‘at
, 1/145)
dan al-Albani juga menghukumkannya sebagai
maudhu‘
(palsu). Tambahan beliau, jika benar dikatakan bahawa adith ini
mauquf
, maka zahirnya ia merupakan
israiliyyat
 yang berkemungkinan sebahagian sahabat mengambilnya daripada ahlul kitab. Pendirian orang mu’min berkenaan ini adalah diketahui, mereka tidak membenarkannya dan tidak juga mendustakannya, kecuali jika ianya bertentangan dengan syara‘ dan logik akal. (Lihat
Silsilah al-Ahadith al-Dha‘ifah wa al-Maudu‘ah
, 2/264)
Imam al-Syaukani mengatakan bahawa ia diriwayatkan daripada al-Khatib daripada Ibn ‘Abbas R.Anhuma secara
marfu‘
[2], dan di dalam sanadnya terdapat Zakariyya bin Hakim. Kata Imam al-Nasa’ie dan Yahya bin Ma‘in: “Dia bukanlah seorang yang
thiqah
 (tidak boleh dipercayai).” (Lihat
al-Fawa’id al-Majmu‘ah
, hlm. 462)

Kesimpulan
Melihat kepada perbahasan ulama’ berkenaan hadith di atas, dengan mengambil kira pandangan mereka yang mengkritik status hadith tersebut dan mereka yang mengambilnya sebagai hujjah, kami mengambil jalan tengah dengan mengatakan bahawa hukum menyebut
Qaus Quzah
(lengkungan pelangi) ini bergantung kepada niat seseorang itu. Ini berdasarkan hadith yang diriwayatkan daripada ‘Umar bin al-Khattab R.A katanya, aku mendengar Rasulullah SAW bersabda:
إِنَّمَا الأَعْمَالُ بِالنِّيَاتِ، وَإِنَّمَا لِكُلِّ امْرِىءٍ مَا نَوَى
Maksudnya:
 “Sesungguhnya setiap amalan berdasarkan niat dan sesungguhnya setiap orang mengikut yang dia niat.”
Riwayat al-Bukhari (1) dan Muslim (19067)
Jika yang ingin dimaksudkan dengan
Qaus Quzah
 tersebut adalah lengkungan syaitan, maka hukumnya adalah haram kerana dia beriktiqad dengan maksud yang fasid. Tidak syak lagi bahawa menamakan dengan nama tersebut adalah dilarang.
Akan tetapi, jika yang ingin dimaksudkan dengan
Qaus Quzah
 tersebut adalah pelangi, dengan memahami bahawa padanya terdapat jalur-jalur dan warna-warni, maka hukumnya adalah harus, seperti mana yang difahami oleh uruf di Malaysia apabila mendapati lengkungan ini di dada langit selepas hujan. Ia diharuskan kerana tiada sebarang unsur mensyirikkan Allah SWT pada perkataan tersebut, juga pada iktiqadnya di dalam hati.
Kami akhiri dengan doa:
يَا مُقَلِّبَ القُلُوبِ ثَبِّتْ قَلُوبَنَا عَلَى دِينِكَ وَعَلَى طَاعَتِكَ
Maksudnya:
 “Wahai yang membolak-balikkan hati, teguhkanlah hati kami di atas agama-Mu dan dalam mentaati-Mu.”
Wallahu a‘lam

[1]
 Hadith Maudhu‘: Perawi mereka hadith dan berdusta menyandarkan hadith tersebut kepada Nabi SAW.
[2]
 Hadith Marfu‘: Hadith yang bersambung kepada Nabi SAW secara bersambung atau terputus.
Bertarikh: 10 Julai 2023 bersamaan 21 Zulhijjah 1444 H


#2197: Antara Melakukan Haji Sunat Atau Badal Haji Untuk Ibu Bapa Yang Telah Meninggal Dunia ?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato, saya ingin bertanya berkenaan ibadah haji. Saya telah menunaikan ibadah haji, jika saya ingin menunaikan kali ke 2, manakah lebih afdal niat untuk diri saya atau niat untuk bapa (badal) saya yang telah meninggal dan tidak mampu dilaksanakan masa hidup nya. Terima kasih.

Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Kami mulakan dengan firman Allah SWT:
وَلِلَّـهِ عَلَى النَّاسِ حِجُّ الْبَيْتِ مَنِ اسْتَطَاعَ إِلَيْهِ سَبِيلًا
Maksudnya:
“Dan Allah mewajibkan manusia mengerjakan ibadat Haji dengan mengunjungi Baitullah iaitu sesiapa yang mampu sampai kepadanya.”
Ibadah haji merupakan salah satu rukun Islam yang lima, yang wajib dilaksanakan oleh setiap Muslim yang mukallaf. Justeru, setiap Muslim mestilah menanam di dalam hati serta berazam untuk menunaikan ibadah haji dan sentiasa berusaha sedaya mungkin dalam melaksanakan perintah Allah SWT tersebut.
 (Surah Ali ‘Imran: 97)
Syeikh al-Maraghi ketika menafsirkan ayat di atas, menerangkan bahawa ibadah haji ini diwajibkan kepada setiap orang Muslim yang mukallaf yang berkemampuan. Hal ini kerana, perintah haji merupakan satu penghormatan besar kepada Baitullah bermula dari zaman Nabi Ibrahim A.S sehinggalah ke zaman Nabi Muhammad SAW. Justeru, pelaksanaan ibadah haji dan umrah mampu menjadi mercu tanda dan bukti pengabdian setiap hamba kepada Penciptanya. (Lihat
Tafsir al-Maraghi
,
2/853).
Diriwayatkan daripada Abdullah Ibn Umar bahawa Rasulullah SAW bersabda :
بُنِيَ الإِسْلاَمُ عَلَى خَمْسٍ شَهَادَةِ أَنْ لاَ إِلَهَ إِلاَّ اللَّهُ وَأَنَّ مُحَمَّدًا عَبْدُهُ وَرَسُولُهُ وَإِقَامِ الصَّلاَةِ وَإِيتَاءِ الزَّكَاةِ وَحَجِّ الْبَيْتِ وَصَوْمِ رَمَضَانَ
Maksudnya:

“
Islam didirikan di atas lima perkara: Bersaksi bahawa tiada Tuhan yang disembah melainkan Allah SWT dan Nabi Muhammad SAW adalah hamba-Nya dan utusan-Nya, mendirikan solat, mengeluarkan zakat,
menunaikan haji ke Baitullah
, dan berpuasa di bulan Ramadhan.
”
Riwayat Muslim (16)
Muhammad al-Amin al-Harari ketika menjelaskan lafaz “وَحَجِّ الْبَيْتِ” menyatakan, tujuannya adalah untuk mengerjakan ibadah khusus, bagi mereka yang mampu untuk menunaikannya. (Lihat
al-Kaukab al-Wahhaj Syarh Sahih Muslim
, 2/132).
Ulama bersepakat bahawa Ibadah haji merupakan satu kefardhuan. Tiada seorang di kalangan mereka berpendapat sebaliknya. Oleh itu, mereka menghukumkan kafir kepada yang mengingkari sesuatu yang telah ditetapkan oleh al-Quran, al-Sunnah dan Ijma’ (Lihat
al-Fiqh al-Manhaji
, 2/115)
Menjawab bagi persoalan di atas, oleh kerana saudara/saudari telah melaksanakan haji wajib maka  kami berpandangan untuk haji yang seterusnya adalah lebih afdal bagi saudara/saudari melakukannya untuk ibu bapa yang telah meninggal dunia yang tidak sempat melaksanakan ibadah haji. Yang demikian bagi menyempurnakan tanggungjawab  mereka yang tidak sempat dilaksanakan ketika mereka masih hidup. Hal ini bersesuaian dengan apa yang telah diriwayatkan oleh Ibn Abbas R.Anhuma:
أَنَّ امْرَأَةً مِنْ جُهَيْنَةَ جَاءَتْ إِلَى النَّبِيِّ -صَلَّى اللَّهُ عَلَيْهِ وَسَلَّمَ- فَقَالَتْ: إِنَّ أُمِّي نَذَرَتْ أَنْ تَحُجَّ فَلَمْ تَحُجَّ حَتَّى مَاتَتْ، أَفَأَحُجُّ عَنْهَا؟ قَالَ: نَعَمْ حُجِّي عَنْهَا، أَرَأَيْتِ لَوْ كَانَ عَلَى أُمِّكِ دَيْنٌ أَكُنْتِ قَاضِيَةً؟ اقْضُوا اللَّهَ، فَاللَّهُ أَحَقُّ بِالْوَفَاءِ
Maksudnya:
 “
Seorang wanita daripada (kabilah) Juhainah datang kepada Nabi SAW lalu berkata: ‘Sesungguhnya ibuku pernah bernazar untuk mengerjakan haji, namun dia belum mengerjakan haji sehinggalah dia wafat. Adakah aku boleh mengerjakan haji sebagai wakilnya?’ Baginda menjawab: ‘Ya, kerjakanlah haji sebagai wakilnya. Apakah pandanganmu bahawa jika ibumu mempunyai hutang, adakah engkau akan melunaskannya? Tunaikanlah hak Allah, kerana sesungguhnya hak Allah lebih berhak untuk dipenuhi.’
”
Riwayat al-Bukhari (1852)
Ibn Hajar al-Haitami menyebut, oleh kerana disamakan haji dengan hutang dan juga adanya tuntutan untuk melunaskannya, maka ia menunjukkan kewajipan mengerjakan haji bagi pihak si mati, dan perbelanjaannya diambil daripada harta si mati. Beliau menambah lagi, sekiranya si mati tidak meninggalkan harta pusaka, maka gugur kewajipan haji ke atasnya begitu juga tidak wajib seseorang waris mengerjakan haji bagi pihaknya. Akan tetapi disunatkan bagi para waris mahupun orang asing untuk mengerjakan haji bagi pihak si mati sekalipun ahli waris tidak mengizinkannya.(Lihat
Tuhfat al-Muhtaj fi Syarh al-Minhaj
,4/28-29)
Melaksanakan badal haji bukan sahaja boleh dilakukan untuk waris  yang telah meninggal dunia bahkan ia dibolehkan juga melakukan untuk waris yang masih hidup yang tidak mampu mengerjakan haji contohnya seperti orang tua yang uzur. Ini juga berdasarkan sebuah hadith yang diriwayatkan riwayat lain daripada Ibn Abbas R.Anhuma dari riwayat lain, beliau berkata:
كَانَ الفَضْلُ رَدِيفَ رَسُولِ اللَّهِ صَلَّى اللهُ عَلَيْهِ وَسَلَّمَ، فَجَاءَتِ امْرَأَةٌ مِنْ خَشْعَمَ، فَجَعَلَ الفَضْلُ يَنْظُرُ إِلَيْهَا وَتَنْظُرُ إِلَيْهِ، وَجَعَلَ النَّبِيُّ صَلَّى اللهُ عَلَيْهِ وَسَلَّمَ، يَصْرِفُ وَجْهَ الفَضْلِ إِلَى الشِّقِّ الآخَرِ، فَقَالَتْ: يَا رَسُولَ اللَّهِ إِنَّ فَرِيضَةَ اللَّهِ عَلَى عِبَادِهِ فِي الحَجِّ أَدْرَكَتْ أَبِي شَيْخًا كَبِيرًا، لاَ يَثْبُتُ عَلَى الرَّاحِلَةِ، أَفَأَحُجُّ عَنْهُ؟ قَالَ: «نَعَمْ»، وَذَلِكَ فِي حَجَّةِ الوَدَاعِ
Maksudnya:
 “
Al-Fadhl membonceng tunggangan Rasulullah SAW, lalu datang seorang wanita daripada suku Khath‘am, lalu al-Fadhl melihat ke arah wanita tersebut, dan wanita itu melihat ke arahnya. Nabi SAW memalingkan wajah al-Fadhl ke sisi (arah) lain. Lalu wanita itu berkata: ‘Wahai Rasulullah, sesungguhnya Allah mewajibkan ke atas para hamba-Nya untuk menunaikan haji. Aku mendapati bapaku seorang yang sudah tua, sehingga tidak mampu untuk menunggang haiwan tunggangan. Adakah aku boleh melaksanakan haji untuknya?’ Baginda bersabda: ‘Ya (boleh).’ Demikian (perkara ini) berlaku ketika Baginda melaksanakan haji wada‘.
”
Riwayat al-Bukhari (1513)
Dr Wahbah al-Zuhaili menyatakan :  harus menunaikan haji ke atas orang lain sama ada yang telah meninggal dunia ataupun yang uzur berpanjangan pada haji sunat.(Lihat
al-Fiqh al-Islami wa Adillatuhu,
3/2098)
Diriwayatkan daripada Hurairah R.Anhu bahawa Rasulullah SAW bersabda :
مَن حَجَّ هذا البَيْتَ، فَلَمْ يَرْفُثْ، ولَمْ يَفْسُقْ، رَجَعَ كما ولَدَتْهُ أُمُّهُ
Maksudnya
: “
Barangsiapa mengerjakan haji ke Baitullah dan dalam melaksanakan haji dia tidak berkata-kata kotor dan tidak berbuat fasik maka dia kembali seperti hari dilahirkan ibunya.”
Riwayat Bukhari (1820) dan Muslim (1350)
Dinyatakan dalam Fatawa al-Syabakah al-Islamiyyah bahawa ganjaran pahala haji diperolehi oleh si mati atau orang  uzur yang tidak berkemampuan mengerjakan haji kerana hadith di atas datang dengan lafaz umum iaitu termasuk orang yang melakukkan haji untuk diri sendiri atau orang yang melaksanakannya bagi pihak lain.  (Lihat
Fatawa al-Syabakah al-Islamiyyah
, 11/8637)
Justeru, kami katakan di sini melakukan badal haji kepada ibu bapa yang telah meninggal dunia adalah lebih afdhal sekiranya telah melaksanakan haji wajib dan ia  juga termasuk dalam perkara  berbakti kepada mereka setelah mereka meninggal dunia.
Semoga Allah memberikan kefahaman yang jelas dalam beribadah kepadanya dan kami akhiri dengan sepotong doa:
اللَّهُمَّ اجْعَلْ حَجًّا مَبْرُوْرًا وَسَعْيًا مَشْكُوْرًا وَذَنْبًا مَغْفُوْرًا
Maksudnya:

“Semoga Allah menganugerahkan haji yang mabrur, usaha yang disyukuri dan dosa yang diampuni.”
Wallahua’lam
Bertarikh: 10 Julai 2023 bersamaan 21 Zulhijjah 1444 H


#2198: Siapakah Tubba’ dan Kaum Tubba’ yang diceritakan dalam al-Quran?

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Boleh ceritakan berkenaan siapakah Tubba’ dan mengapa kaum Tubba’ dibinasakan oleh Allah SWT?
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Al-Raghib al-Asfahani menyatakan bahawa dari segi bahasa,
tubba‘
ialah kerajaan warisan turun temurun yang rakyat sentiasa mengikut pemimpin. (Lihat
al-Mufradat fi Gharib al-Quran
, hlm. 163)
Kaum Tubba’ berasal daripada kalimah (تَبَعَ) yang bermaksud mengikuti. Tubba‘ adalah satu gelaran bagi raja-raja Himyar di Yaman. Kaum Tubba‘ merujuk kepada pengikut atau rakyatnya. Menurut al-Baghawi, ia adalah
Tubba‘ al-Himyari
 dan namanya ialah As‘ad Abu Karb. (Lihat
Maalim al-Tanzil
, 7/358)
Kaum Tubba’ ialah kelompok Himyar dari Yaman, dan dipanggil sebagai Tubba‘ kerana mereka mengikut para pemerintah Yaman terdahulu. Ada yang menyatakan bahawa Tubba’ merupakan nama yang disandarkan kepada para pemerintah Yaman. (Lihat
 Tafsir al-Mawardi
, 5/256;
Tafsir al-Maraghi
, 25/130;
al-Tafsir al-Munir
, 25/228)
Allah SWT menyebutkan dalam al-Quran berkenaan kaum Tubba’ dalam dua tempat, ketika mengkhabarkan kekafiran kaumnya dan mengingatkan mereka tentang azab dan kemurkaan Allah yang menimpa mereka. Firman Allah SWT:
أَهُمْ خَيْرٌ أَمْ قَوْمُ تُبَّعٍ وَالَّذِينَ مِنْ قَبْلِهِمْ أَهْلَكْنَاهُمْ إِنَّهُمْ كَانُوا مُجْرِمِينَ
Maksudnya:

“Adakah mereka lebih baik atau kaum Tubba’ dan orang-orang yang sebelum mereka yang Kami binasakan? Sesungguhnya mereka adalah orang-orang yang berdosa.”
(Surah al-Dukhan: 37)
Firman Allah SWT lagi:
كَذَّبَتْ قَبْلَهُمْ قَوْمُ نُوحٍ وَأَصْحَابُ الرَّسِّ وَثَمُودُ . وَعَادٌ وَفِرْعَوْنُ وَإِخْوَانُ لُوطٍ . وَأَصْحَابُ الْأَيْكَةِ وَقَوْمُ تُبَّعٍ كُلٌّ كَذَّبَ الرُّسُلَ فَحَقَّ وَعِيدِ
Maksudnya:
“Dan Allah Yang Maha Suci berfirman, “Kaum Nuh, penduduk Rass, kaum Tsamud, ‘Ad, Firaun, dan saudara-saudara Luth, serta penduduk Al-Aikah dan kaum Tubba’, semuanya mendustakan rasul-rasul, maka terlaksanalah hukuman-Ku yang dijanjikan.”
(Surah Qaf: 12-14)
Siapakah Tubba’?
Menurut para ahli tafsir, Tubba’ adalah salah seorang raja di Yaman. Dia adalah seorang musyrik yang kemudian masuk Islam. Dia beribadah kepada Allah mengikuti syariat Nabi Musa AS. Pada awalnya, Rasulullah SAW tidak mengetahui apakah dia adalah seorang yang soleh atau tidak, maka turunlah wahyu kepada baginda yang menyatakan bahawa dia adalah seorang yang soleh. Oleh karena itu, Nabi SAW melarang untuk mencela Tubba’. Diriwayatkan daripada Sahal bin Sa’ad al-Sa’idi R.A, Rasulullah SAW bersabda:

لَا تَسُبُّوا تُبَّعًا ، فَإِنَّهُ قَدْ كَانَ أَسْلَمَ
Maksudnya
:
“Jangan mencela Tubba, sesungguhnya dia telah masuk Islam.”
Riwayat Ahmad dalam
al-Musnad
 (22880) Para peneliti menyatakan bahawa hadith ini
hasan lighairih
 dan dinilai hasan dalam
al-Silsilah al-Sahihah
 (2423).
Ibn Kathir dalam
Tafsir al-Quran al-’Azim
 (7/236-237) juga menyebutkan sedikit tentang sejarah Tubba’. Beliau berkata: “Himyar (Saba) setiap kali ada pemimpin di antara mereka, mereka menyebutnya ‘Tubba’, seperti ‘Kisra’ bagi orang yang memerintah Parsi, dan ‘Qaisar’ bagi orang yang memerintah Rom, dan ‘Firaun’ bagi orang yang memerintah Mesir sebagai orang kafir, dan ‘al-Najasyi’ bagi orang yang memerintah Habsyah, dan lain-lain dari pemimpin-pemimpin suku-suku.”
Tetapi disepakati bahawa sebahagian daripada keturunan Tubba’ keluar dari Yaman dan melakukan perjalanan ke pelbagai negara sehingga mereka sampai Samarkand sehingga kerajaannya semakin kuat, besar penguasaan dan askarnya, dan wilayahnya semakin luas, serta jumlah rakyatnya bertambah banyak. Dan dia juga yang menawan al-Hirah. Telah disepakati bahawa dia pernah singgah di Madinah pada masa jahiliyah dan dia ingin melawan penduduknya. Mereka mencegahnya dan berperang melawannya pada siang hari, sedangkan mereka mengelilinginya pada malam hari. Dia malu dengan mereka dan menjauhkan diri dari mereka. Dia membawa bersamanya dua pendeta Yahudi yang telah memberikan nasihat kepadanya dan memberitahunya bahawa tidak ada jalan baginya di kota ini, kerana ada seorang nabi yang akan datang di akhir zaman. Kemudian dia kembali ke Yaman membawa kedua pendeta tersebut bersamanya. Ketika dia melalui Makkah, dia ingin meruntuhkan Kaabah, tetapi mereka melarangnya juga dan memberitahunya tentang keagungan rumah ini, bahawa itu adalah bangunan yang didirikan oleh Nabi Ibrahim yang mulia, dan Kaabah itu akan memiliki peranan yang besar di tangan nabi yang diutus di akhir zaman. Maka dia mengagungkan dan tawaf mengelilingi Kaabah, lalu dia memenuhkan Kaabah itu dengan kain, tali, dan timah. Kemudian dia kembali ke Yaman dan mengajak penduduknya untuk mengikuti agama yahudi itu. Pada saat itu, agama mereka adalah agama Nabi Musa AS, yang ada antara mereka sudah mendapatkan petunjuk sebelum datangnya Nabi Isa A.S, maka majoriti penduduk Yaman mengikuti agama yahudi ini. (Lihat
Tafsir Ibn Kathir,
 7/236)
Ibn Ishaq juga meriwayatkan kisah ini dalam kitab Sirahnya, dan ia juga diterjemahkan oleh al-Hafiz Ibn ‘Asakir dalam kitab
Tarikh
nya yang terkenal. Dia juga meriwayatkan banyak hal yang telah kami sebutkan dan yang tidak kami sebutkan. Dia menyebutkan bahawa Tubba’ adalah raja Damsyiq dan ketika dia menunjukkan kuda-kudanya, mereka membawanya dari Damsyiq ke Yaman. . (Lihat
Sirah Ibn Hisyam
, 1/19 & 28)
Kemudian diriwayatkan daripada jalur Abd al-Razzaq, daripada Ma’mar, daripada Ibnu Abi Zi’b, daripada Al-Maqburi, daripada Abu Hurairah R.A, bahawa Rasulullah SAW bersabda:
مَا أَدْرِي الْحُدُودُ طَهَارَةٌ لِأَهْلِهَا أَمْ لَا وَلَا أَدْرِي تُبَّعٌ لَعِيناً كَانَ أَمْ لَا، وَلَا أَدْرِي ذُو الْقَرْنَيْنِ نَبِيًّا كَانَ أَمْ مَلِكاً. وَقَالَ غَيْرُهُ : أَعُزَيْرًا كَانَ نَبِيًّا أَمْ لَا؟
Maksudnya:
“Aku tidak tahu apakah perbatasan itu suci bagi penduduknya atau tidak. Aku tidak tahu apakah Tubba’ seorang yang dilaknat atau bukan. Aku tidak tahu apakah Dzul-Qarnain adalah seorang nabi atau seorang raja.” Dan selainnya berkata: “Apakah Uzair adalah seorang nabi atau bukan?”
Riwayat Abu Dawud (4674), al-Bazzar (8541), dan Ibn ‘Asakir dalam
Tarikh Dimasyq
(4/11)
Hal ini –
wallahu’alam
 – menunjukkan seolah-olah dia pada awalnya adalah seorang kafir, kemudian dia masuk Islam dan mengikuti agama Kalamullah di bawah bimbingan orang-orang Yahudi yang soleh pada saat itu sebelum datangnya Nabi Isa A.S. Dia juga melakukan ibadah Haji ke Ka’bah pada zaman Jurhumiyyin, dia memenuhi kaabah dengan pelbagai perhiasan dan cacatan. Dia menyembelih 1000 ekor
badanah
 berhampiran Ka’bah. Dia  membesarkan Ka’bah dan memuliakannya. Kemudian dia kembali ke Yaman.
Kisah Tubba’ telah disampaikan dengan panjang lebar oleh al-Hafiz Ibn ‘Asakir melalui berbagai jalur yang panjang dan terperinci, daripada Ubai bin Ka’ab, daripada Abdullah bin Salam, Abdullah bin Abbas, Ka’ab al-Ahbar. Dan semua jalur ini berpusat pada Ubai bin Ka’ab yang menjadi rujukan, begitu juga kepada Abdullah bin Salam dan kisah berkenaan hal ini yang diriwayatkan oleh beliau adalah yang paling thabit, yang paling besar, dan yang paling berpengetahuan. Kisahnya ini juga diriwayatkan oleh Wahb bin Munabbih dan Muhammad bin Ishaq dalam kitab Sirahnya, sebagaimana yang masyhur.
Terdapat kekeliruan dalam beberapa konteks terjemahan bagi Tubba’ ini oleh Al-Hafiz Ibn ‘Asakir, yang mana terjemahan yang lain yang terkemudian daripadanya setelah waktu yang lama menyatakan bahawa Tubba’ dalam Al-Quran merujuk kepada orang yang telah memasukkan kaumnya ke dalam Islam di tangannya, tetapi setelah kematiannya, mereka kembali menyembah berhala dan api. Maka Allah Yang Maha Tinggi menghukum mereka sebagaimana yang disebutkan dalam Surah Saba’. Sa’id bin Jubair mengatakan: “Tubba’ menghiasi Kaabah” dan Sa’id melarang mencelanya.
Tubba’ ini adalah Tubba’ yang pertengahan, namanya adalah As’ad Abu Kuraib bin Malkiyakrib al-Yamani. Dikatakan bahawa dia menjadi raja ke atas kaumnya selama tiga ratus dua puluh enam tahun. Tidak ada yang bertahan lebih lama di Himyar daripada dia. Dia meninggal sekitar tujuh ratus tahun sebelum zaman kenabian Rasulullah SAW. Dikatakan bahwa ketika dua pendeta Yahudi daripada Madinah memberitahunya bahawa kota ini akan menjadi tempat hijrah seorang nabi bernama Ahmad di masa depan, dia mengungkapkannya dalam bentuk syair dan menitipkannya kepada penduduk Madinah. Mereka mewariskannya dan meneruskannya dari generasi ke generasi. Antara yang termasuk dalam kalangan orang-orang yang menjaga warisan ini ialah Abu Ayyub Khalid bin Zaid yang mana  Rasulullah SAW singgah di rumahnya. Dia berkata:
شَهِدْتُ عَلَى أَحْمَدَ أنَّه … رَسُولٌ مِنَ اللهِ بَاري النَّسَم …
فَلَو مُدَّ عُمْري إلى عُمْرِهِ … لَكُنْت وَزيرا له وابن عَم …
وَجَاهَدْتُ بالسَّيفِ أعْدَاءَهُ … وَفرَّجتُ عَنْ صَدْرِه كُلَّ غَم …
“Aku bersaksi bahawa Ahmad adalah rasul daripada Allah yang Maha Mulia
Andai umurku diperpanjang sampai umurnya, aku akan menjadi menteri (pembantu) baginya dan juga bagi sepupunya
Aku berperang dengan pedang melawan musuh-musuhnya, dan menghilangkan segala kesusahannya”
Ibn Abi ad-Dunya juga menyebutkan bahawa kubur Tubba’ ditemukan di Sana’a pada zaman Islam. Mereka menemukan juga pada kubur Tubba’ dua wanita yang masih elok di dalamnya, dan berhampiran kepala mereka berdua ada papan yang dibuat daripada perak dengan tulisan emas: “Ini adalah kubur Hubba dan Lamis” – dalam riwayat lain menyebut Hubba dan Tumadir – iaitu dua orang anak perempuan Tubba’. Mereka meninggal dunia sambil bersaksi bahwa tidak ada tuhan yang berhak disembah kecuali Allah dan mereka tidak mempersekutukan-Nya dengan sesuatu pun. Demikianlah mati orang-orang soleh sebelum mereka.”
Qatadah berkata: “Disebutkan kepada kami bahawa Ka’ab mengatakan tentang Tubba’: Dia digambarkan sebagai orang yang soleh, Allah SWT mengecam kaumnya tetapi tidak mengutuknya.” Aisyah juga mengatakan: “Jangan mencela Tubba’, kerana dia adalah seorang yang soleh.” (Lihat
Tafsir al-Quran al-‘Azim
, 7/256-259)
Selain itu, al-Qurtubi berkata:  “Terdapat perbezaan pendapat mengenai sama ada Tubba’ seorang nabi atau seorang raja. Ibnu Abbas berkata: Tubba’ adalah seorang nabi. Ka’ab berkata: Tubba’ seorang raja di antara para raja. Kaumnya adalah para pendeta, dan di kalangan mereka terdapat segolongan dari Ahli Kitab. Kemudian, kedua-dua pihak diperintahkan untuk membawa korban sembelihan kepada mereka, dan mereka melakukannya. Korban sembelihan daripada Ahli Kitab diterima dan dia memeluk Islam. Aisyah berkata: “Jangan mencela Tubba’ kerana dia adalah seorang lelaki yang soleh.” Qatadah meriwayatkan bahawa Tubba’ adalah seorang lelaki daripada suku Himyar, dia berjalan dengan pasukan melintasi al-Hirah dan kemudiannya sampai di Samarkand, kemudian dia menghancurkannya. Ini sebagaimana yang diriwayatkan oleh al-Mawardi. Tha’labi meriwayatkan daripada Qatadah bahawa dia adalah seorang pengikut al-Himyari, dia berjalan dengan pasukan melintasi al-Hirah dan kemudiannya membangunkan Samarkand, menghancurkan dan menakluk negeri-negeri. Al-Kalbi berkata: Tubba’ adalah Abu Karb As’ad bin Malik Yakrib, dia dinamakan Tubba’ kerana dia telah diikuti sebelumnya. Sa’id bin Jubair berkata: Dialah yang melindungi Ka’bah dengan perisai-perisainya. Ka’ab berkata: Allah mengutuk kaumnya tetapi tidak mengutuknya. (Lihat
al-Jami’ li Ahkam al-Quran
, 16/146)
Mengapa Kaum Tubba’ Diazab?
Al-Quran telah menyebutkan bahawa Allah SWT telah membinasakan mereka, tetapi tidak menjelaskan bagaimana mereka dibinasakan. Sebahagian ahli tafsir telah menyebut bahawa pembinasaan mereka adalah melalui banjir yang disebutkan dalam Surah Saba’ sebagaimana firman-Nya:
فَأَعْرَضُوا فَأَرْسَلْنَا عَلَيْهِمْ سَيْلَ الْعَرِمِ وَبَدَّلْنَاهُم بِجَنَّتَيْهِمْ جَنَّتَيْنِ ذَوَاتَيْ أُكُلٍ خَمْطٍ وَأَثْلٍ وَشَيْءٍ مِّن سِدْرٍ قَلِيلٍ
Maksudnya:
 “Maka mereka berpaling ingkar, lalu Kami hantarkan kepada mereka banjir yang membinasakan, dan Kami gantikan dua kumpulan kebun mereka (yang subur) itu dengan dua kumpulan kebun yang berisi dengan pohon-pohon yang pahit buahnya, dan pohon-pohon yang jarang berbuah, serta sedikit pohon-pohon bidara.”
(Surah Saba’: 16)
Ibnu Kathir berkata: “Kaum Tubba’, iaitu kaum Saba’, Allah membinasakan mereka, menghancurkan negara mereka, menghancurkan mereka dalam negeri-negeri dan memecah belahkan mereka dengan sebaran dan pemencaran, sebagaimana yang telah disebutkan dalam Surah Saba’.” (Lihat
Tafsir al-Quran al-’Azim
, 7/235-236)
Ibn ‘Ashur berkata: “Setelah diberikan perumpamaan tentang pembinasaan kaum Fir’aun, Allah menambahkan perumpamaan lain yang lebih hampir dengannya iaitu kaum Tubba’ yang dibinasakan kerana pembinasaan itu berlaku lebih dekat dengan tempat tinggal kaum Fir’aun. Orang Arab mengenali kehebatan dan keagungan kerajaan Tubba’ dan kaumnya yang merupakan penduduk Yaman. Banyak orang Arab melihat kesan-kesan kekuatan dan kehebatan mereka dalam perjalanan mereka dan berbicara tentang malapetaka yang menimpa mereka akibat banjir.” Jadi, jelas daripada apa yang telah disebutkan bahawa Tubba’ yang disebut dalam al-Quran adalah seorang Muslim yang soleh walaupun dia seorang nabi, dan dia selamat daripada azab yang menimpa kaumnya.  (Lihat
al-Tahrir wa al-Tanwir
, 25/308)
Ibnu ‘Ashur berkata lagi: “Penceritaan tentang binasanya kaum Tubba’ secara terpisah daripada dirinya menunjukkan bahawa Tubba’ selamat daripada pembinasaan ini, dan pembinasaan ini menimpa kaumnya sahaja.” Aisyah berkata: “Bukankah engkau melihat bahawa Allah mengutuk kaumnya tetapi tidak mengutuknya?” Diriwayatkan daripada Nabi Muhammad SAW dalam Musnad Ahmad dan selainnya bahawa baginda bersabda: “Jangan mencela Tubba’ kerana dia telah masuk Islam.” Dalam riwayat lain, “Dia adalah seorang mukmin.” Beberapa ulama menafsirkannya bahawa dia memeluk agama Ibrahim A.S dan dia mendapat hidayah itu melalui pengaruh dua rahib Yahudi yang dia temui di Yathrib ketika beliau ingin menakluknya, dan ini menunjukkan beliau selamat daripada pembinasaan itu. Kemungkinanan Allah SWT membinasakan kaumnya selepas kematiannya atau ketika kehilangannya.  (Lihat
al-Tahrir wa al-Tanwir
, 25/309)
Antara sebab kaum Tubba’ dibinasakan oleh Allah SWT adalah disebabkan dosa-dosa mereka sebagaimana yang Allah SWT bahawa mereka ini adalah orang-orang
mujrimin
 (مُجْرِمِينَ). Imam al-Tabari berkata:  “Sesungguhnya kaum Tubba’ dan umat-umat sebelum mereka yang telah Allah binasakan adalah kerana dosa-dosa mereka dan kekufuran mereka terhadap Tuhan mereka. Dan dikatakan: “إِنَّهُمْ كَانُوا مُجْرِمِينَ” Sesungguhnya mereka adalah orang-orang yang berdosa, maka alif pada “إِِنَّ” di
kasrah
kan dengan wajah
ibtida’
, dan padanya mengandungi makna syarat yang menggantikan petunjuk kata tersebut.” (Lihat
Jami’ al-Bayan
, 21/50)
Dan keseluruhan mereka adalah orang-orang yang berdosa (مُجْرِمِينَ), itu adalah penjelasan dan untuk ‘Kami membinasakan mereka’, iaitu Kami membinasakan mereka sejak zaman nenek moyang mereka kerana dosa-dosa mereka, iaitu syirik.” (Lihat
al-Tahrir wa al-Tanwir
, 25/310)
Kesimpulan
Sebagai kesimpulan, kami katakan bahawa Tubba’ ialah pemerintah Yaman yang pada asalnya kafir, tetapi telah beriman kepada Allah SWT sebagaimana yang disebutkan di atas. Kaum Tubba’ dibinasakan kerana dosa-dosa mereka sebagaimana yang Allah SWT sebutkan bahawa mereka ini adalah orang-orang
mujrimin
 (مُجْرِمِينَ), iaitu yang melakukan dosa-dosa syirik. Manakala al-Quran tidak menceritakan bagaimana kaum Tubba’ dibinasakan oleh Allah SWT, tetapi sebahagian ahli tafsir menyebut bahawa mereka dibinasakan dengan banjir yang besar sebagaimana yang disebutkan dalam surah Saba’.
Akhirnya, semoga dengan sedikit penjelasan yang diberikan ini mampu memberikan kepada kita sedikit kefahaman dalam menjalani kehidupan seharian yang lebih baik. Amin.
Wallahua`lam.
Bertarikh: 10 Julai 2023 bersamaan 21 Zulhijjah 1444 H


#2199: Kehebatan Ulama Seperti Tawus Dalam Berhujah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Saya pernah dengar kisah percakapan Tawus al-Yamani dengan Khalifah Hisyam yang cukup tegas. Boleh kisahkan kepada kami. Ceritakan sedikit pandangan Imam al-Ghazali.

Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Sikap Tawus Al-Yamani Terhadap Khalifah Hisyam
Suatu ketika khalifah Hasyim bin Abdul Malik telah datang ke tanah suci Mekah untuk menunaikan ibadah haji. Setibanya di Mekah, dia berkata: “Bawalah kepadaku seorang lelaki dar sahabat Rasulullah SAW. Lalu dikatakan: “Mereka semuanya telah mati”. Maka ia berkata: “Dari kalangan tabi’in pula”.
Lantas dibawakan kepadanya Tawus Al-Yamani seorang ulama’ besar (rahimahumullah). Semasa dia masuk menemui Hisyam bin Abdul Malik, dia melucuti seliparnya di tepi hamparan Hisyam, tidak bersalam kepadanya dan tidak menyebut perkaraan ‘Amirul Mukminin’ tetapi dia hanya berkata: “Assalamu’alaikum, wahai Hisyam” tanpa menyebut gelarannya dan terus duduk di sampingnya sambil berkata: “Apa khabar wahai Hisyam?”
Lantaran itu Hisyam sangat murka sehingga hendak dibunuhnya. Lalu dia berkatalah kepadanya: “Engkau sedang berada di Tanah Haram Allah dan di Tanah Haram Rasulullah SAW. Itu tidak mungkin sebegitu…
Lantas dia berkata: “Wahai Tawus! Apakah yang menyebabkan kamu berbuat begini?”
Tawus menjawab: “Apakah yang telah aku buat?”
Hisyam semakin marah lalu berkata: “Kamu melucutkan seliparmu di tepi hamparanku, kamu tidak mencium tanganku, kamu tidak bersalam denganku, kamu tidak menyebut Amirul Mukminin, kamu tidak menyebut gelaranku, kamu duduk di sampingku tanpa izin daripadaku dan kamu berkata: “Apa khabar wahai Hisyam?”
Tawus menjawab: “Adapun mengenai perbuatanku melucuti seliparku di tepi hamparanmu, kerana kebiasaanku melucutinya di hadapan Rabbul Izzati pada tiap-tiap hari sebanyak lima kali, tetapi Dia tidak pun menyiksa aku dan murka kepadaku.
Adapun katamu: “Kamu tidak mencium tanganku, kerana aku telah mendengar Amirul Mukminin Ali bin Abi Talib RA berkata:
لَا يَحِلُّ لِرَجُلٍ أَنْ يُقَبِّلَ يَدَ أَحَدٍ، إِلَّا امْرَأَتَهُ بِشَهْوَةٍ أَوْ وَلَدَهُ بِرَحْمَةٍ.
Maksudnya:
“Tidak halal bagi seorang laki-laki mencium tangan sesiapa pun kecuali isterinya dengan syahwat ataupun anaknya lantaran rahmat.”
(Lihat
Fasl al-Khitab fi al-Zuhd wa al-Raqa’iq wa al-Adab,
 9/120)
Adapun katamu: “Memberi salam tanpa menyebut Amirul mukminin’. Kerana tidak semua manusia redha mengaku pemerintahan kamu, sedangkan aku benci untuk berdusta.”
Adapun katamu: “Engkau tidak menyebut gelaranku sedangkan Allah SWT telah memanggil Nabi-nabiNya dan kekasihnya semasa berfirman: “Wahai Daud, wahai Yahya dan wahai Esa, dia menyebut gelaran musuh-musuhnya semasa berfirman: “Binasa kedua tangan Abu Lahab.”
Adapun katamu: “Kamu duduk di sampingku. Sesungguhnya aku telah mendengar Amirul Mukminin Ali Ibn Abi Talib berkata: “Apabila engkau hendak melihat seorang dari ahli neraka, lihatlah hanya dia seorang sahaja yang duduk sementara orang lain di sekelilingnya berdiri.”
Hisyam bin Abdul Malik berkata: “Nasihatilah aku.”
Tawus pun berkata: “Aku telah mendengar Amirul Mukminin Ali bin Abu Talib RA berkata: “Sesungguhnya di dalam neraka ada banyak ular seperti puncak gunung dan banyak kala jengking laksana Baghal (binatang kacuk dari kuda dan himar) yang sentiasa mematuk dan menyengat setiap penguasa yang tidak adil terhadap rakyatnya.”
Kemudian Tawus terus bangun dan beredar pergi.
Kemudian Imam Al-Ghazali menyebut di dalam tajuk ini dalam bukunya Ihya Ulumuddin: Tidak harus menemui pemerintah melainkan dengan dua alasan :
Alasan Pertama:
Mereka dipaksa masuk menghadapi pemerintah, bukan untuk memuliakannya tetapi kerana beberapa muslihat. Ulama’ itu tahu sekiranya dia tidak datang menghadap mereka, ulama’ itu akan disiksa, diganggu atau disakiti atau merosakkan taat rakyat kepada mereka dan mencetuskan huru hara politik terhadap mereka. Dalam keadaan begini, ulama’ harus menemui pemerintah yang memanggilnya, bukan kerana taat kepada mereka, tetapi untuk memelihara kepentingan rakyat, supaya pemerintahan tidak menjadi kacau bilau.
Alasan Kedua:
Ulama’ masuk menemui pemerintah untuk membela seorang muslim yang teraniaya ataupun membela dirinya sendiri dari kezalimannya. Dengan itu dia boleh mengkritik atau mengadukan perkara itu. Itu merupakan satu kelonggaran (rukhsah) dengan syarat tidak berdusta dan tidak menyanjung-nyanjung mereka. Semasa menemui mereka, ulama’ itu mestilah memberi nasihat yang mungkin diterima oleh mereka. Itulah alasan-alasan yang mesti diperhitungkan apabila ulama’ hendak memasuki majlis para pemerintah. (Lihat
Ihya Ulumuddin
, 6/5)
Sebahagian para ulama’ salafussaleh di zaman Islam yang lalu, tidak mahu menemui pemerintah kerana memelihara kesucian diri mereka, kerana zuhud dari dunia dan menjauhkan diri mereka dari segala syubahat (perkara yang samar-samar) yang tidak tentu haramnya, ataupun kerana menunjukkan keteguhan dan kekuatan iman serta sikap mereka terhadap pemerintah. Di antara mereka ialah Al-Imam Sa’ed bin Musaiyib di hadapan Khalifah Abdul Malik bin Marwan. (Lihat
 Islam Di Antara Ulama dan Pemerintah
, hlm. 281-285)
Dengan ini fahamlah kita betapa
haibahnya
ulama zaman dahulu yang berani dan cintakan kebenaran. Walaupun mereka hadapi celaan orang-orang yang mencela, mereka tetap berpegang dengan prinsip dan takutkan Allah SWT. Merekalah yang disebut oleh Allah SWT:
يَا أَيُّهَا الَّذِينَ آمَنُوا مَن يَرْتَدَّ مِنكُمْ عَن دِينِهِ فَسَوْفَ يَأْتِي اللَّهُ بِقَوْمٍ يُحِبُّهُمْ وَيُحِبُّونَهُ أَذِلَّةٍ عَلَى الْمُؤْمِنِينَ أَعِزَّةٍ عَلَى الْكَافِرِينَ يُجَاهِدُونَ فِي سَبِيلِ اللَّهِ وَلَا يَخَافُونَ لَوْمَةَ لَائِمٍ ۚ ذَٰلِكَ فَضْلُ اللَّهِ يُؤْتِيهِ مَن يَشَاءُ ۚ وَاللَّهُ وَاسِعٌ عَلِيمٌ
Maksudnya: “
Wahai orang-orang yang beriman! Sesiapa di antara kamu berpaling tadah dari ugamanya (jadi murtad), maka Allah akan mendatangkan suatu kaum yang Ia kasihkan mereka dan mereka juga kasihkan Dia; mereka pula bersifat lemah-lembut terhadap orang-orang yang beriman dan berlaku tegas gagah terhadap orang-orang kafir, mereka berjuang dengan bersungguh-sungguh pada jalan Allah, dan mereka tidak takut kepada celaan orang yang mencela. Yang demikian itu adalah limpah kurnia Allah yang diberikanNya kepada sesiapa yang dikehendakiNya; kerana Allah Maha Luas limpah kurniaNya, lagi Meliputi PengetahuanNya.
”
Surah al-Maidah (54)
Akhir kalam marilah sama-sama kita berdoa:
اللَّهُمَّ اجْعَل وِلَايَتَنَا فِيْمَنْ خَافَكَ وَاتَّقَاكَ يَا رَبَّ الْعَالَمِين
Maksudnya: “Ya Allah! Jadikanlah kuasa wilayah kami pada orang yang takut kepada-Mu dan bertakwa kepada-Mu, wahai Tuhan yang memelihara dan mentadbirkan sekalian alam.” (Lihat
Nafahat al-Minbar al-Makki
, 1/137)
Bertarikh: 10 Julai 2023 bersamaan 21 Zulhijjah 1444 H


#220 Hutang Atau Nafkah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan
Apakah yang perlu diutamakan antara nafkah dan hutang?
Jawapan
Alhamdulillah, puji dan syukur kepada Ilahi atas pelbagai kurniaan dan anugerah yang tidak terhitung buat kita semua. Selawat dan salam ke atas junjungan besar Nabi Muhammad SAW, ahli keluarga, para sahabat dan mereka yang mengikut jejak langkah Baginda hingga ke Hari Kesudahan.
Nafkah dari segi bahasa mengeluarkan, iaitu pembiayaan belanja seseorang terhadap ahli keluarganya. Manakala dari segi syarak ialah makanan, pakaian, tempat tinggal dan selainnya. Ia di namakan
Nafaqah
kerana dikeluarkan atau digunakan untuk keperluan itu.
[1]
Di dalam Sunnah, terdapat hadith yang diriwayatkan daripada Mu’awiyah al-Qusyairi RA, bahawa beliau telah bertanya kepada Nabi SAW: “Wahai Rasulullah, apakah hak isteri salah seorang dari kami yang menjadi kewajipan suaminya?” Maka Rasulullah SAW menjawab:
أن تُطْعِمَها إذا طَعِمتَ ، وتَكْسوها إذا اكتسَيتَ ، أوِ اكتسَبتَ ، ولا تضربِ الوَجهَ ، ولا تُقَبِّح ، ولا تَهْجُرْ إلَّا في البَيتِ
Maksudnya
: “
Engkau memberi makan kepadanya, jika engkau makan. Engkau memberi pakaian kepadanya, jika engkau berpakaian. Janganlah engkau pukul wajahnya, janganlah engkau memburukkannya, dan janganlah engkau meninggalkannya kecuali di dalam rumah
”.
[2]
Syeikh Wahbah al-Zuhaili menyatakan bahawa majoriti ulama mengatakan nafkah yang wajib diberi kepada isteri itu ialah tujuh perkara iaitu, Makanan, Barang-barang dapur, Pakaian, Tempat tinggal, Alat-alat untuk membersihkan diri, Barangan rumah, Pembantu kepada isteri jika sekiranya kebiasaannya isteri mempunyai pembantu.
[3]
Para ulama bersepakat (Ijma’) suami wajib memberi nafkah kepada isterinya. Malah, ianya termasuk juga sekiranya isteri mempunyai pendapatan, harta atau pekerjaan. Kewajipan nafkah tetap dipikul oleh suami. Hal ini bersandarkan kepada firman Allah SWT:
وَٱلۡوَٰلِدَٰتُ يُرۡضِعۡنَ أَوۡلَٰدَهُنَّ حَوۡلَيۡنِ كَامِلَيۡنِۖ لِمَنۡ أَرَادَ أَن يُتِمَّ ٱلرَّضَاعَةَۚ وَعَلَى ٱلۡمَوۡلُودِ لَهُۥ رِزۡقُهُنَّ وَكِسۡوَتُهُنَّ بِٱلۡمَعۡرُوفِۚ
Maksudnya:
Dan ibu-ibu hendaklah menyusukan anak-anak mereka selama dua tahun genap iaitu bagi orang yang hendak menyempurnakan penyusuan itu; dan kewajipan bapa pula ialah memberi makan dan pakaian kepada ibu itu menurut cara yang sepatutnya.
[4]
Ibn Kathir menyatakan didalam tafsirnya bahawa wajib ke atas ayah untuk memberi nafkah dari sudut pakaiannya dengan cara yang sepatutnya iaitu apa-apa pakaian yang diterima oleh adat atau seumpama dengannya di negara tersebut tanpa berlaku pembaziran dan tidak menyusahkan. Ia sekadar apa yang termampu ketika dia (ayah atau suami) dalam keadaan senang dan bersederhana serta apa yang melaziminya.
[5]
Dalam permasalahan nafkah, ianya perlu difahami dengan baik. Hal ini kerana, nafkah adalah suatu elemen yang penting dalam perkahwinan yang dimasukkan di bawah tanggungjawab suami ke atas isteri dan tanggungannya.
Di dalam perbahasan nafkah suami terhadap isteri, para fuqaha’ membahagikan kepada tiga golongan suami, yang senang, sederhana dan susah. Sekiranya suami merupakan orang susah, maka cukup sekadar mengeluarkan nafkah yang asas. Seperti mengeluarkan secupak beras berserta dengan lauk asas yang mengikut tradisi setempat. Kemudian, menyediakan pakaian asas untuk dipakai isteri mengikut pakaian yang dipakai masyarakat setempat sama ada ketika di rumah dan ketika keluar dari rumah, cukup sekadar menutup aurat serta mengikut budaya pakaian orang Islam setempat. Kemudian, menyediakan rumah mengikut kemampuan, tanpa disyaratkan untuk memiliki rumah tersebut, sudah memadai sekiranya menyewa. Sekiranya suami yang tidak berkemampuan ini menunaikan tanggungjawab dengan memberi nafkah asas ini, maka isteri tidak berhak untuk memohon fasakh.
[6]
Sedarlah bahawa perkahwinan itu datang bersama dengan tanggungjawab seorang suami kepada isteri. Namun, yakinlah bahawa Allah SWT tidak sesekali membebankan para suami apatah lagi menzalimi. Yakinlah bahawa setiap yang Allah syariatkan itu mempunyai hikmah yang besar. Hal ini sepertimana yang dijelaskan Allah SWT di dalam al-quran:
لِيُنفِقْ ذُو سَعَةٍ مِّن سَعَتِهِ ۖ وَمَن قُدِرَ عَلَيْهِ رِزْقُهُ فَلْيُنفِقْ مِمَّا آتَاهُ اللَّـهُ ۚ لَا يُكَلِّفُ اللَّـهُ نَفْسًا إِلَّا مَا آتَاهَا ۚ سَيَجْعَلُ اللَّـهُ بَعْدَ عُسْرٍ يُسْرًا
Maksudnya:

Hendaklah orang yang mampu memberi nafkah menurut kemampuannya; dan sesiapa yang di sempitkan rezekinya, maka hendaklah ia memberi nafkah dari apa yang diberikan Allah kepadanya (sekadar yang mampu); Allah tidak memberati seseorang melainkan (sekadar kemampuan) yang diberikan Allah kepadanya. (Orang-orang yang dalam kesempitan hendaklah ingat bahawa) Allah akan memberikan kesenangan sesudah berlakunya kesusahan.
[7]
Berkenaan dengan hutang pula, dari segi bahasa, hutang ialah sebarang liabiliti (tanggungan) masa hadapan yang dipertanggungkan ke atas seseorang sama ada dalam bentuk wang atau sebagainya.
Dalam al-Fiqh al-Manhaji menyebut: Menurut istilah para fuqaha’, hutang ialah memberi hak milik sesuatu barangan kepada orang lain dengan syarat orang tersebut memulangkan semula gantinya tanpa sebarang tambahan.
[8]
Sesungguhnya Islam telah menekankan tentang konsep berhutang menerusi Firman Allah SWT:
يَا أَيُّهَا الَّذِينَ آمَنُوا إِذَا تَدَايَنتُم بِدَيْنٍ إِلَىٰ أَجَلٍ مُّسَمًّى فَاكْتُبُوهُ ۚ
Maksudnya:

“Wahai orang-orang yang beriman! Apabila kamu menjalankan sesuatu urusan dengan hutang piutang yang diberi tempoh hingga ke suatu masa yang tertentu maka hendaklah kamu menulis (hutang dan masa bayarannya) itu.”
[9]
Selain daripada mengajarkan konsep berhutang di dalam Islam, turut ditekankan sekeras-kerasnya perintah untuk melangsaikan hutang. Hal ini jelas sepertimana yang berlaku ketika zaman Rasulullah SAW, berdasarkan sebuah hadith yang diriwayatkan oleh Salmah bin al-Akwa’:
أَنَّ النَّبِيَّ صلى الله عليه وسلم أُتِيَ بِجَنَازَةٍ، لِيُصَلِّيَ عَلَيْهَا، فَقَالَ ” هَلْ عَلَيْهِ مِنْ دَيْنٍ ”. قَالُوا لاَ. فَصَلَّى عَلَيْهِ، ثُمَّ أُتِيَ بِجَنَازَةٍ أُخْرَى، فَقَالَ ” هَلْ عَلَيْهِ مَنْ دَيْنٍ ”. قَالُوا نَعَمْ. قَالَ ” صَلُّوا عَلَى صَاحِبِكُمْ ”. قَالَ أَبُو قَتَادَةَ عَلَىَّ دَيْنُهُ يَا رَسُولَ اللَّهِ. فَصَلَّى عَلَيْهِ.
Maksudnya:

“Bahawa Nabi SAW dibawa kepadanya jenazah untuk baginda mengimamkan solat jenazah tersebut, maka Baginda SAW bersabda: Adakah dia ini menanggung hutang? Mereka menjawab: Tidak. Lalu baginda pun solat ke atas jenazah tersebut. Kemudian di datangkan jenazah yang lain, Baginda bersabda Adakah dia ini menanggung hutang, mereka menjawab:Ya. Nabi SAW, (menolak untuk mengimamkan jenazah tersebut) solatlah kamu ke atas sahabat kamu”
[10]
Begitulah betapa syariat yang dibawa Rasulullah SAW bukan sahaja datang untuk mengajarkan manusia beribadat dan menjaga hubungan dengan Allah, tetapi mengangkat hubungan muamalat sesama manusia sebagai suatu perkara yang tidak dipandang enteng di dalam Islam. Selain daripada kejadian Baginda menolak untuk membiarkan sahabat lain sahaja yang melakukan solat jenazah, hal hutang ini turut ditegaskan berdasarkan riwayat daripada Abu Hurairah RA, bahawa Rasulullah SAW bersabda:
نَفْسُ اَلْمُؤْمِنِ مُعَلَّقَةٌ بِدَيْنِهِ, حَتَّى يُقْضَى عَنْهُ
Maksudnya:

Roh orang yang beriman itu tergantung disebabkan hutang, sehingga dibayarkan untuknya (hutang tersebut).
[11]
Begitulah besarnya kesan orang yang tidak membayar hutang, secara tidak langsung hadith-hadith di atas meletakkan hukum membayar hutang adalah wajib.
Berdasarkan nas dan penghujahan di atas,
nafkah merupakan kewajipan ke atas seorang suami seperti yang kami terangkan. Maka, dalam keadaan ini, suami tetap wajib membayar nafkah sekalipun, mengikut kadar nafkah yang asas seperti di atas.
Kami juga menyimpulkan persoalan ini bahawa
 hutang dan nafkah adalah dua tanggungjawab yang perlu ditunaikan
. Namun begitu, sekiranya yang bertanya ini mempunyai keadaan yang sangat mendesak, maka Islam telahpun menyediakan talian hayat melalui sistem zakat yang senarai penerimanya merangkumi orang yang berhutang.
Hal Ini kerana hutang terbahagi kepada hutang yang perlu untuk diselesaikan segera dan hutang yang boleh ditangguh pembayarannya. Imam al-Nawawi berkata: Jika dia masih ada hutang yang perlu dilangsaikan dengan segera, sedangkan dia mampu melaksanakannya, maka pemberi hutang berhak menghalangnya daripada musafir. Sebaliknya jika dia termasuk daripada golongan yang sukar kerana kesempitan hidup dan tidak memiliki sesuatu yang dituntutnya. Ketika itu, ia harus bermusafir tanpa izinnya. Begitu juga jika hutang itu bersifat bertangguh malah boleh ia bermusafir tanpa menjelaskannya terlebih dahulu. Tetapi sunat baginya tidak keluar musafir sehingga diwakilkan kepada seseorang yang boleh melangsaikan hutangnya ketika ketiadaannya.
[12]
Maka, kami turut menasihatkan agar semua yang terlibat dalam masalah hutang mempelajari teknik menguruskan kewangan. Ini penting dalam menguruskan dan meletakkan apa yang perlu didahulukan ketika dalam keadaan berkemampuan, seperti nafkah yang asas perlu ditunaikan segera kepada isteri.
Justeru, fiqh aulawiyyat adalah amat penting difahami dan dilaksanakan dengan cara yang terbaik. Melihat kepada peri pentingnya management kewangan dan juga urusan berkaitan perbelanjaan keperluan serta melangsaikan hutang mungkin dapat dilaksanakan dengan serentak, tetapi dengan kadar yang minimum agar dapat memberi setiap hak akan hak masing-masing. Ketika itu sebuah ketenangan dan pelan pengurusan kewangan yang tepat boleh meringankan pelbagai bebanan kehidupan yang sedang dipikul oleh kita semua yang terbabit atau terperangkap dalam isu yang diutarakan di atas.
Kami akhiri dengan mengemukakan sebuah doa yang terdapat di dalam sunnah sebagai amalan dalam melaksanakan hutang dan meringankan bebanan kehidupan yang biasa berlaku kepada seseorang. Hal ini sebagaimana hadith yang diriwayatkan daripada Abu Said al-Khudri RA katanya:
“Rasulullah SAW telah masuki masjid. Tiba-tiba terdapat seorang sahabat bernama Abu Umamah RA sedang duduk di sana. Beliau bertanya: “Wahai Abu Umamah, kenapa aku melihat kau sedang duduk di dalam masjid sedangkan bukan luar waktu solat?” Abu Umamah menjawab: “Dukacita dan hutang menyelubungiku wahai Rasulullah!” Rasulullah menjawab: “Mahukah kamu aku ajarkan kepada kamu satu doa jika kamu membacanya Allah akan menghilangkan rasa dukacitamu dan melangsaikan hutangmu.” Abu Umamah menjawab: “Sudah tentu, wahai Rasulullah.” Maka Baginda bersabda: “Ucapkanlah pada tiba waktu pada pagi dan petang bacaan ini:
اللَّهُمَّ إِنِّي أَعُوذُ بِكَ مِنْ الْهَمِّ وَالْحَزَنِ وَأَعُوذُ بِكَ مِنْ الْعَجْزِ وَالْكَسَلِ وَأَعُوذُ بِكَ مِنْ الْجُبْنِ وَالْبُخْلِ وَأَعُوذُ بِكَ مِنْ غَلَبَةِ الدَّيْنِ وَقَهْرِ الرِّجَالِ
Maksudnya:
 “
Ya Allah, sesungguhnya aku berlindung kepada Engkau dari kedukaan dan kesedihan. Aku berlindung kepada Engkau dari sifat lemah dan malas. Aku berlindung kepada Engkau dari sifat pengecut dan bakhil. Dan aku berlindung kepada Engkau dari bebanan hutang dan penindasan manusia.”
Abu Umamah RA berkata: “Setelah membaca doa tersebut, Allah menghilangkan kedukaanku dan melunaskan hutangku.”
[13]
Semoga Allah memberi taufiq dan hidayah kepada semua umat Islam untuk memahami dan mengamalkan syariat-Nya. Amin.
Wallahua`lam.
Bertarikh 5 Januari 2022 bersamaan 2 Jamadil Akhir 1443 H

[1]
 Lihat
al-Mu’tamad fi al-Fiqh al-Syafie
, 4/274
[2]
 Riwayat Abu Dawud (2142), Ibn Majah (1850) dan Ahmad (20013)
[3]
 Lihat
al-Fiqh al-Islam wa Adillatuh
, 10/7349
[4]
 Surah al-Baqarah: 233
[5]
 Lihat
Tafsir Ibn Kathir,
 1/634
[6]
 Lihat
al-Mu’tamad fi al-Fiqh al-Syafie
, 4/283
[7]
 Surah al-Talaq:7
[8]
 Lihat
al-Fiqh al-Manhaji
, 4/121
[9]
 Surah al-Baqarah: 282
[10]
 Riwayat al-Bukhari (2295)
[11]
 Riwayat al-Tirmizi (1078)
[12]
 Lihat
al-Idhah
, hlm. 18
[13]
 Riwayat Abu Dawud (1555)


#2200: Tribulasi Yang Dihadapi Oleh Syeikh Ahmad al-Sirhindi

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Boleh ceritakan kepada kami kisah seorang ulama bernama al-Sirhindi? Juga saya ingin mengetahui bagaimana hujahnya di hadapan pemerintah yang zalim.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Dalam menjawab persoalan ini, kami nukilkan daripada kitab
Islam Di Antara Ulama dan Pemerintah,

hlm. 499-514 oleh Syeikh Abdul Aziz al-Badri, katanya:
Mehnah Ahmad Al-Sirhindi
Pada tahun 963H kerajaan Islam di India diperintah oleh seorang lelaki berdarah raja Moghul dan berketurunan Taimur. Beliau dikenali dengan nama Jalaluddin Akbar Semasa beliau menduduki takhta kerajaan negara itu, beliau menzalimi umat Islam India, menyakiti dan menyeksa mereka.
Beliau menindas para ulama’ mereka, mengganggu pemimpin-pemimpin mereka, menzalimi umat Islam di sana dengan berbagai seksaan yang kejam seperti pembunuhan, pengusiran, pengasingan, penangkapan sewenang- wenangnya dan penahanan penjara. Negara kacau-bilau dan porak peranda. Demikianlah perbuatan dan tindak-tanduknya terhadap umat Islam. Manakala sikap dan caranya terhadap Islam itu sendiri sungguh memalukan kerana beliau telah mengisytiharkan peperangan terhadapnya (Islam) dengan satu peperangan yang keji yang tidak ada ampun padanya.
Segala-galanya bermula dengan membatalkan kenabian Saidina Muhammad SAW dengan mendakwa bahawa zaman kenabian telah tamat dengan berlalunya seribu tahun yang pertama. Kini maşa seribu tahun yang kedua yang telah tiba, maka zaman ini mesti dimulakan dengan kepimpinan baru yang teragung dan spontan dia melantik dirinya sebagai Imam Al-Uzma (pemimpin yang teragung). Dialah pemegang kata putus, kata-katanya tidak boleh diderhakai, hukum hakam dan pemerintahannya tidak boleh ditolak. Segala-galanya mesti menurut manifesto yang telah ditandatangani oleh para pembesar India dan para ulama’ yang telah terpesong dan tersungkur di dalam ajaran sesat Akbar ini (Akbarisme).
Sesiapa sahaja yang berani menentang agama Akbarisme ini dan menolak hukum Raja Akbar ini, maka tempatnya di dalam penjara seumur hidup ataupun dibunuh secara kejam. Kemudian beliau mengharamkan penyembelihan lembu, mengharamkan penulisan menggunakan takwin haribulan Hijrah, mengharamkan kepada pembesar negara dan para penyokongnya menggunakan nama Nabi Muhammad sebagai nama mereka, tetapi hamba-hambanya dan khadamnya dinamakan Muhammad. Ini bertujuan semata-mata menghina dan merendah-rendahkan Nabi Muhammad SAW yang mulia.
Beliau menghalalkan minuman keras, judi, babi dan bernikah dengan gadis-gadis Hindu yang menyembah berhala Bukan kekufuran yang demikian terus-terang sahaja yang telah dilakukannya malah lebih jauh dari itu, beliau membuat upacara agama dan syiar-syiar keagamaan yang bertentangan dengan aqidah Islam dan bertentangan dengan ibadat Islam tetapi inilah yang diperintahkannya walhasil beliau membuat satu agama baharu.
Sembahyangnya menurut cara sembahyang Brahma Hindu iaitu mengadap ke matahari dan berbagai-bagai kekufuran, kesesatan dan penyelewengan yang dibuatnya. Sehingga umat Islam di negara yang mulia ini terjerumus di dalam berbagai mihnah, fitnah dan tribulasi. Malapetaka yang besar ini sungguh menghancur luluhkan hati dan membisukan mulut kerana penindasan ini adalah yang paling ganas dan tidak pernah dilihat oleh perikemanusiaan sepertinya, kecuali di dalam keganasan bangsa Tartar dan Moghul.
Di dalam suasana yang mencengkam dan menyeksakan ini, kehidupan umat dibaluti dek kekufuran, ilhad, maksiat dan penindasan, telah hidup Syeikh Ahmad bin Abdul Ahad Al-Faruqi Al-Sirhind
[1]
 rahimahullah di tengah-tengah suasana yang demikian gelapnya. Beliau telah melihat suasana yang gawat itu sejak dari muda remajanya dan beliau telah mengalami sendiri kejahatannya yang sangat berbahaya itu pada waktu beliau masih belajar dan menuntut ilmu.
Setelah beliau menamatkan pelajarannya, beliau menjadi seorang alim yang dipandang sebagai salah seorang Syeikh Al-Islam (pemimpin Islam) yang mempunyai kata-kata yang berpengaruh di kalangan manusia dan mereka mengikuti nasihat dan tunjuk ajarnya. Pihak berkuasa menawarkannya pangkat dan jawatan yang tertinggi di negara itu. Tetapi beliau menolak mentah-mentah dengan segenap ketinggian dan keengganannya kerana tawaran itu merupakan noda yang keji dan kotor. Orang yang sepertinya tidak mungkin bekerjasama untuk meneguhkan kerajaan kafir, jahiliah dan mengukuhkan dasar-dasar pemerintahan yang merosakkan itu.
Tugas ulama’ sepertinya itu ialah mendokong dakwah Islam dengan penuh keberanian dan ketangkasan. Sesungguhnya beliau hendak membetulkan penguasa (umara’) dan pemegang tampuk pemerintahan negara itu serta meruntuhkan dan menghancurkan kerajaan yang kafir ini.
Beliau mahu menggantikan tempatnya dengan kerajaan Islam yang memelihara syariat Islam, menegakkan hukum Allah SWT dan sunnah Rasulullah SAW di segala jurusan hidup manusia. Beliau mahu membangunkan al- ma’aruf dan menghancurkan segala mungkar dan kejahatan, memelihara putera puteri umat Islam supaya sentiasa berada di atas landasan dasar-dasar Islam. Beliau tidak mahu menukar tugas mulianya itu dan tidak akan menerima dan tidak mahu sesuatu yang lain daripada Islam sebagai gantinya. Alhamdulillah apa yang dicita-citakan, apa yang diusahakan dan apa yang dikehendakinya telah disempurnakan oleh Allah SWT. Beliau dapat merealisasikan apa yang diidamkannya. Dengan mendapat taufik dan pertolongan dari Allah Ta’ala:
وَكَانَ حَقًّا عَلَيْنَا نَصْرُ الْمُؤْمِنِينَ ٤٥
Maksudnya:
“Dan Kami selalu berkewajipan menolong orang-orang yang beriman.”
(Surah Al-Ruum: Ayat 47)
Demikianlah jaminan Allah SWT di dalam Al-Qur’an terhadap orang-orang yang beriman. Akan dapatkah beliau melahirkan apa yang dicitakan dan merealisasikan apa yang dikehendakinya itu tanpa mihnah, fitnah dan tindasan? Marilah kita lihat bersama!
Al-Syeikh Al-Sirhindi ini, terus-menerus mendokong dakwah Islam dan mengembangkannya di kalangan orang ramai. Beliau menyerahkan seluruh jiwa raganya untuk melaksanakan jihad dan dakwahnya itu demi menyelamatkan manusia dan negara Islam itu dari cengkaman kuku besi Jahiliyah kafir yang didokong oleh fikrah dan faham Akbarisme di bawah pimpinan Raja Akbar itu. Dia telah bertekad dalam dirinya untuk melaksanakan tugasnya yang mulia seperti mana yang telah dibuat oleh tokoh-tokoh dsri kalangan para ulama’ yang sebelum dan sesudahnya. Beliau mengajak dan menyeru orang ramai kepada dakwahnya dan menghimpunkan mereka untuk melaksanakan cita-citanya Ramai manusia mengikutinya. Semakin hari semakin bertambahlah pengikut-pengikut dan murid-muridnya yang menyokong dakwah dan jihadnya. Lantaran itu semangat beliau semakin berkobar, harapannya semakin tinggi dan usaha-usaha semakin dilipat gandakan dengan segenap kesungguhan dan tidak mengenal jemu dan bosan, tidak mengenal payah dan susah di dalam jihadnya yang suci itu.
Di tengah-tengah kesibukan melaksanakan urusan dakwahnya itu si Taghut durjana Raja Akbar meninggal dunia pada tahun 1014 hijrah dan terkubur jugalah fikrah Akbarisme tersebut dan tempatnya digantikan oleh puteranya yang bernama Jahangir.
Syeikh kita yang mulia ini, menyedari perkara itu dan memberi perhatian sepenuhnya kepadanya, lalu menyiapkan segala persediaan untuk meneruskan jihad dan dakwahnya. Langkah pertama yang diambil ialah melakukan islah terhadap raja yang baharu naik takhta kerajaan ini kerana baiknya seseorang pemerintah akan disertai dengan kebaikan ulama’ seperti Syeikh kita yang mulia ini. la juga akan membaikkan negara, demikian juga seluruh umat. Itu merupakan ketetapan syari’at islam.
Oleh kerana itu Syeikh kita yang mulia ini berpendapat bahawa: (( Sesungguhnya raja yang baharu ini telah dirosakkan oleh golongan perosak yang menyebabkannya memberontak kepada agama ini dan menyeleweng dari jalan yang benar. Dia bukanlah seluruh negara dan bukan juga seluruh umat, dia mesti mati, Mahu atau tidak mahu dia mesti tunduk kepada sunnah Allah SWT lalu dia mati dan diganti oleh orang lain. Jadi tidak boleh tidak, aku mesti menyempurnakan tugas dan tanggungjawabku dan aku mesti berhubung dengan pihak istana dengan pembesar-pembesar negara. Tidak ada tempat untuk putus harapan dari fitrah kemanusiaan kerana sesungguhnya kebaikan itu adalah dasar pokok di dalam fitrah manusia, sedangkan kerosakan itu adalah perkara yang mendatang kemudian. Lantaran itu mesti mencuba dan berusaha sungguh-sungguh. Sesungguhnya Allah SWT akan menolong sesiapa yang menolongnya (menolong agamaNya) dan Allah akan mengecewakan sesiapa yang mengecewakannya.))
[2]
Dengan kefahaman yang sahih ini, jiwa yang demikian tingginya, Syeikh kita yang mulia ini mulalah menulis surat dan membuat perhubungan dengan panglima-panglima angkatan tentera dan pegawai-pegawai tinggi negara yang dipandang baik dan mempunyai sedikit sebanyak hidayah.
Beliau cuba membangunkan mereka tidur lena, kelekaan dan kelupaan serta memberi kesedaran kepada mereka dan menarik perhatian mereka tentang besarnya bahaya yang dibawa oleh fahaman Akbarisma itu. Alangkah besarnya bencana dan maksiat yang menimpa Islam dan bala bencana yang melanda umat Islam lantaran fikrah amalan Akbarisme yang kufur itu.
[3]
Marilah kita bacakan suratnya yang telah dikirim kepada seorang panglima angkatan tentera kerajaan yang menjadi tulang belakang negara pada zaman Jahangir iaitu Khankhatan. Di antaranya dia berkata:
(Sesungguhnya medan kepahlawanan Islam sentiasa kosong dan menunggu-nunggu kedatangan seorang pahlawan dari barisan pahlawan-pahlawan Islam. Mahukah kamu mempelopori kebahagiaan ini. Mahukah kamu mencapai darjat yang utama dan pertama, menolong agama yang teraniaya ini, berasa marah kerana membela hak yang telah ditindas ini!. Dengan jihadmu di jalan ini, kamu dapat mencapai apa yang tidak dapat dicapai oleh ahli ibadat, yang sentiasa berpuasa dan bersembahyang. Majulah wahai ahli ghairah (semangat yang bernyala-nyala) dan kemuliaan, wahai ahli keberanian penuh maruah ).
[4]
Setelah pembesar-pembesar istana Jahangir mengetahui isi kandungan surat-surat yang demikian, mereka dihasut oleh kebanggaan dosa dan diperdaya oleh syaitan, mereka memandang kewujudan Syeikh kita ini sebagai satu bahaya besar yang mengancam kedudukan mereka. Mereka merasakan hubungan Syeikh ini dengan pembesar-pembesar negara dan panglima-panglima angkatan tentera yang meragukan itu membahayakan kerajaan, umat Islam hatta kepada raja itu sendiri. Lalu mereka menakut-nakutkan raja itu dengan momokan Syeikh Al-Sirhindi dan membisikkan di telinga baginda betapa bahayanya dakwah Syeikh kita ini, demikian juga hubungannya dengan pegawai-pegawai tinggi negara dan panglima-panglima angkatan tentera dan mereka mencadangkan kepada baginda supaya membawa Syeikh kita ini mengadap di istana untuk disoal siasat dan diuji.
Dari sinilah timbulnya mehnah dan tribulasi. Dengan cara yang demikian menurut anggapan mereka, beliau dapat dibunuh dan dakwah beliau dapat dihapuskannya. Demikianlah tipu daya mereka dan inilah pakatan sulit mereka yang keji.
Para pembesar-pembesar negara, kuncu-kuncunya, para penyokong Raja dan talibarutnya, cukup mengetahui betapa teguhnya iman Syeikh kita, betapa kuat keyakinannya, betapa beraninya beliau dalam menentang Raja dan membangkang keras sikap Raja samada di dalam urusan khas dan am.
Syeikh kita tidak dapat dipujuk rayu, tidak mahu bertolak ansur, tidak mahu mengampun sesiapa samada Raja yang berkuasa ataupun yang dikuasai, yang memerintah ataupun yang diperintah, pemimpin ataupun yang dipimpin. Beliau tegas dan tangkas. Tidak takut kepada manusia mana pun juga.
Beliau tidak mahu sujud kepada Raja semasa berhadapan dengan Raja demi menurut tradisi dan protokol yang terkutuk itu. Apabila Raja bertanyakan kepadanya, beliau menjawab dengan tegas, terus terang, tangkas dan berani, kerana beliau tidak mahu mengampu Raja itu. Lantaran itu, beliau ditindas dan dikenakan mehnah dan tribulasi yang kejam.
Sang Raja hanya menyetujui cadangan pembesar dan pengawal-pengawal istananya. Lalu baginda memanggil ulama’ agung itu Syeikh Sirhindi ke istananya. Syeikh itu datang ke istana dan mengadap Jahangir. Semasa Syeikh itu masuk ke istana, beliau disuruh sujud kepada sang Raja, tetapi beliau enggan. Beliau terus mengucapkan salam menurut tradisi mulia Islam.
Lantaran itu, sang Raja sangat murka kepadanya dan terus bangun laksana orang yang dirasuk dan bertanya serta menyangkal: “Apa ini? Usir dia”, lantas memerintahkan pengawal-pengawalnya menangkap beliau dan membawanya dengan kawalan yang ketat lalu diseret masuk penjara benteng Kwaliar di tengah-tengah kota India.
Bertahun-tahun lamanya Syeikh kita yang mulia ini mendekam di dalam penjara. Pun begitu beliau sibuk beribadat, berdakwah dan menyeru semua penghuni penjara itu kepada Islam. Lantaran itu ramai penghuni penjara itu yang menyahut seruannya dan terus masuk Islam. Beratus-ratus orang banduan memasuki Islam, menghayati Islam dan mengikuti nasihat dan tunjuk ajar Syeikh kita yang mulia in sebagaimana yang direkodkan dalam Dairah al-Ma’ar Islamiyah (Ensiklopedia Islam).
Para penjenayah, pencuri, penyamun, perompak, penjahat dan pengganas yang telah menjadi penghuni penjara, menjadi muslim yang taat setia serta beribadat kepada Allah SWT dan sujud kepada Allah SWT yang Hidup dan Berdiri Sendiri. Mereka semua mengikuti setiap perintah Syeikh kita dan menjauhi larangan-larangannya. Sifat-sifat mulia dan akhlak yang terpuji terserlah dari diri mereka. Perubahan mendadak ini memberi kesedaran kepada pegawai tinggi penjara itu, lantas terus menulis surat khusus lagi istimewa kepada Raja Jahangir.
Di dalam suratnya itu, sang pegawai memberitahu Raja bahawa manusia yang dipenjarakan itu adalah Syeikh Sirhindi yang tidak sesuai duduk di dalam penjara. Syeikh itu bukanlah orang sembarangan tetapi beliau itu adalah laksana malaikat yang jarang-jarang dilahirkan oleh zaman. Sekiranya Raja menyetujui cadangan ini, kita bebaskan beliau dan kita muliakannya sesuai dengan darjatnya yang mulia. Lantaran itu Jahangir menyesali kekerasan yang telah dilakukannya terhadap Syeikh kita kerana terlalu terburu-buru tanpa berfikir sewajarnya.
Baginda memerintahkan supaya Syeikh kita dibawa ke ibu negara. Sebaik sahaja Raja itu mendapat tahu bahawasanya Syeikh kita telah hampir sampai di ibu kota, baginda mengutus putera mahkotanya Khom keluar dari ibu kota untuk menyambut Syeikh kita dengan penuh kehormatan untuk mengalu-alukan ketibaannya.
Semuanya itu dilakukan oleh Raja lantaran baginda telah lama meneliti sungguh-sungguh berita-berita Syeikh kita yang mulia ini dan telah mengkaji cara hidupnya selama ini. Beliau mendapati Syeikh kita adalah seorang alim yang beramal, jujur dan benar. Oleh sebab itu, baginda berusaha menghampiri Syeikh kita ini dan berkasih sayang dengannya.
Sheikh Sirhindi telah kembali dari penjara sebagai pemenang, kerana beliau telah menyempurnakan tugasnya di dalam penjara. Kini beliau akan menyempurnakan tugas syari’atnya di sisi Raja Jahangir.
Syeikh kita memasuki istana dan terus mengucap salam kepada Raja. Spontan sang Raja membalasnya dengan salam dan mengalu-alukan kedatangannya dan meminta maaf kepada Syeikh kita.
Peristiwa pertemuan bersejarah ini terjadi pada satu malam di bulan Ramadhan Al-Mubarak, sang Raja itu hanya mahukan Syeikh kita sahaja menjadi tamu kehormat di sisinya sepanjang bulan Ramadhan yang mulia. Sang Raja itu berharap kepada Syeikh kita ini supaya dia memberitahu kepadanya apa yang telah direncanakannya dan menyatakan apa yang hendak dilaksanakannya dan memberitahu kepadanya hakikat dakwahnya. Lantas Syeikh kita dengan gembiranya menyatakan seluruh cita-cita dan rancangannya.
Kerana sesungguhnya itulah yang telah menjadi idamannya dan inilah hari yang dicita-citakannya.
Syeikh kita ini menjadi tetamu Sang Raja sepanjang bulan Ramadhan di istananya. Beliau memperkatakan hakikat Islam dan konsep keadilannya dan tidak lupa menerangkan kepada baginda cara hidup Khulafa al-Rasyidin dan para penguasa dan pemerintah yang saleh di zaman pemerintahan Islam yang silam. Allah SWT telah mengurniakan kata-kata yang benar kepada Syeikh kita di dalam ucapannya dan cara penyampaiannya yang baik, menawan hati para pendengarnya dan kesejahteraan di dalam membentangkan sesuatu persoalan.
Sang Raja hanya mendiamkan diri untuk memerhatikan dan memahami segala butir-butir yang diperkatakan oleh Syeikh kita. Lalu baginda mula menunaikan ibadat sembahyang dengan menjadi makmum di belakang Syeikh kita dan bersembahyang terawih di belakangnya di malam-malam bulan Ramadhan yang mubarak itu. Suara Syeikh kita yang membaca ayat-ayat Al-Quran al-Karim berkumandang di dalam istana. Sang Raja hidup di dalam udara dan suasana ruhani yang indah mewangi.
Dengan rahmat kurnia Allah SWT dan taufiqNya Syeikh kita ini telah berjaya mengubah hati dan fikiran Sang Raja ini, lalu baginda mencintai Islam dan yakin sepenuhnya kepada Islam. Akhirnya baginda mengisytiharkan beberapa perintah resmi kepada umat Islam yang antaranya berbunyi seperti berikut:
1: Mengharamkan sujud kepada Raja.
2: Mengizinkan penyembelihan lembu.
3: Melantik kadhi-kadhi, hakim-hakim dan pegawai-pegawai akhlak (Hisbah) di setiap negeri.
4: Membangunkan kembali masjid-masjid yang telah diruntuhkan.
5: Membatalkan segala undang-undang yang bertentangan dengan syari’at Islam dan yang bertentangan dengan hukum- hukum Islam.
[5]
Demikianlah kelakuan anak raja yang saleh ‘Raja Jahangir’ menghapuskan apa yang telah direncanakan dan dilaksanakan oleh ayahnya yang kafir (Raja Akbar) dan rosak. Ini semua adalah jasa dan tunjuk ajar Syeikh kita yang mulia. Benarlah pepatah yang mengatakan:
إِنَّ الْمُلُوكَ لَتَحْكُمُ عَلَى الْوَرَى وَعَلَى الْمُلُوكِ لَتَحْكُمُ الْعُلَمَاءُ
Maksudnya:
“Sesungguhnya raja-rajalah yang menguasai orang ramai, dan di atas raja-raja itu ulama’ pulalah yang berkuasa”.
Merasakan bahawa tugasnya telah selesai maka Syeikh Al-Sirhindi meminta izin untuk kembali ke negerinya, lalu Sang Raja yang saleh itu memberi izin kepadanya dengan penuh kemuliaan dan penghormatan. Syeikh kita kembali ke pondoknya (tempat pengajiannya) di Sirhindi dan terus- menerus mengajar, mendidik dan memberi nasihat kepada pengikut-pengikut dan murid-muridnya supaya mereka mendokong dakwah dan risalah Islam kepada orang ramai dan membimbing kerajaan Islam yang baru itu menaiki tangga kemuliaan di bawah panduan dan hidayat Islam. Umat Islam hidup di di dalam suasana aman di bawah naungan agama Islam setelah mereka dibebaskan dari malapetaka, kesengsaraan, dukacita, mehnah dan tribulasi dari fikrah Akbarisme yang jahiliyah dan kafir itu.
Syeikh kita yang saleh dan agung ini, telah mendokong amanah dakwah Islam yang akhirnya menjadikan Islam menguasai negara India kembali. Kemudian amanah dakwah ini didokong pula oleh para penggantinya yang terdiri dari murid-muridnya dan putera-puteranya yang menguasai India selepas wafatnya, sambung-menyambung angkatan demi angkatan, generasi demi generasi hingga hari ini.
Beliau telah berjaya meletakkan amanah Islam dan perundangan syariatnya di bahu pemimpin-pemimpin dan pengganti-penganti yang diangkat selepas mereka. Beliau wafat setelah sampai umurnya sama dengan umur Rasulullah SAW dan mendapat redha dari Allah SWT yang Maha Pengasih Penyayang. InsyaAllah dia akan dimasukkan di dalam Jannatul Khuldi yang penuh bahagia. Firman Allah Ta’ala:
وَالذِينَ جَهَدُوا فِينَا لَنَهْدِيَنَّهُمْ سُبُلَنَا وَإِنَّ اللَّهَ لَمَعَ الْمُحْسِنِينَ
Maksudnya:
“Dan orang-orang yang berjihad untuk (mencari keredhaan) Kami, benar-benar akan Kami tunjukkan kepada mereka jalan- jalan Kami. Dan sesungguhnya Allah benar-benar beserta orang-orang yang berbuat baik.”
(Surah Al-Ankabut: Ayat 69)
Akhir kalam, marilah sama-sama kita berdoa semoga Allah SWT jadikan kita orang yang
thabit
dalam cintakan agama dan menegakkannya. Marilah sama-sama kita berdoa:
يَا مُقَلِّبَ الْقُلُوبِ، ثَبِّتْ قُلُوْبَنَا عَلَى دِينِكَ
Maksudnya:

“Wahai Tuhan yang membolak-balikkan hati, tetapkanlah hati kami di atas agama-Mu.”
[1]
 Beliau dilahirkan pada tahun 971 Hijrah. Bacalah Kitab Nuzhatul Khawatir cetakan Dairah al-Maarif, Hydrabad, India.
[2]
Lihat Majalah Al Muslimun him, 625-627 makalah karangan Al-Alamah Abu Al- Hassan Al Nadwi
[3]
 Lihat Mas’ud Nadawi, Tarikh al-Dakwah al-Islamiyah Fi al-Hindi wa al- Bakistani, hlm.24
[4]
 Lihat Majalah Al Muslimun, him 625-627 makalah karangan Al-Alamah Al-Hassan Al- Nadwi
[5]
 Syeikh Al-Sirhindi wafat pada 1034H semasa berumur 63 tahun.
Bertarikh: 10 Julai 2023 bersamaan 21 Zulhijjah 1444 H


#2201:  Suami Meninggal Luar Negara, Isteri dalam ‘Iddah Ingin Pergi Ziarah

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum w.b.t Dato’ Seri. Seorang lelaki mempunyai empat orang isteri. Dia telah pergi ke London bersama salah seorang isterinya. Suami tersebut kemudian telah meninggal di sana dan dikebumikan di sana. Sedangkan isterinya seorang lagi berada di Mekah. Manakala dua orang lagi berada di Malaysia.
Persoalannya, bolehkah isterinya yang berada di Mekah dan yang berada di Malaysia untuk pergi ke London, memandangkan kesemua mereka berada dalam tempoh iddah? Mohon pencerahan.
Jawapan:
Waalaikumussalam w.b.t
Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga Baginda SAW, sahabat Baginda SAW serta orang-orang yang mengikuti jejak langkah Baginda SAW.
Pertama, kami kemukakan terlebih dahulu berkenaan maksud ‘iddah dan larangan dalam iddah.
‘Iddah ialah kata nama bagi tempoh tertentu bagi seseorang wanita untuk menunggu, semata-mata mematuhi perintah Allah (
ta’abbudi
) atau sebagai tanda kesedihan terhadap pemergian suami, atau memastikan rahimnya bersih daripada kandungan. (Lihat
al-Fiqh al-Manhaji,
3/77-85).
‘Iddah bagi perempuan yang kematian suami adalah 4 bulan 10 hari dan termasuk di dalam bilangan ‘iddah tersebut adalah hukum
ihdad
 (berkabung) bagi si isteri. Ini berdasarkan firman Allah SWT:
وَالَّذِينَ يُتَوَفَّوْنَ مِنكُمْ وَيَذَرُونَ أَزْوَاجًا يَتَرَبَّصْنَ بِأَنفُسِهِنَّ أَرْبَعَةَ أَشْهُرٍ وَعَشْرًا
Maksudnya:

“Dan orang-orang yang meninggal dunia di antara kamu, sedang mereka meninggalkan isteri-isteri hendaklah isteri-isteri itu menahan diri mereka (beridah) selama empat bulan sepuluh hari.”
(Surah al-Baqarah: 234)
Berdasarkan ayat ini, para ulama membahaskan perkataan ‘يَتَرَبَّصْنَ’ yang menunjukkan larangan bagi wanita kematian suami untuk berkahwin dengan lelaki lain atau
keluar dari rumah sepanjang tempoh ber
iddah.
(Lihat
al-Jami’ li Ahkam al-Quran,
3/176)
Hikmah pensyariatan ini ialah adalah bersifat
taʻabbudiyah
 (taat dan patuh) kepada Allah dan sebagai satu penghormatan buat suami yang telah meninggal dunia. (Lihat
al-Fiqh al-Islami wa Adillatuh,
7/625)
Justeru, dalam menempuh bilangan ‘iddah serta berkabung bagi kematian suami, seseorang perempuan itu tidak boleh keluar dari rumahnya sepanjang tempoh ber’iddah tersebut melainkan darurat atau keperluan hajat.
Ini juga berdasarkan sabda Nabi SAW kepada Furai’ah binti Malik bin Sinan yang mana telah bertemu Nabi SAW bertanyakan adakah boleh bagi dirinya untuk pulang ke pangkuan ahli keluargnaya, Bani Khudrah kerana telah kematian suaminya. Lalu jawab Baginda SAW:
امْكُثِي فِي بَيْتِكِ حَتَّى يَبْلُغَ الْكِتَابُ أَجَلَهُ
Maksudnya:
 “
Tetaplah kamu di rumahmu sehingga sampai apa yang telah ditetapkan.”
Riwayat Abu Daud (2300) dan al-Tirmizi (1204)
Furai’ah R.Anha telah melengkapkan ‘iddahnya selama 4 bulan 10 hari dan ketika zaman pemerintahan Khalifah Uthman bin ‘Affan RA, beliau telah menghantarkan seseorang untuk bertanyakan mengenai peristiwa tersebut lalu Furai’ah menceritakan perihal peristiwa tersebut dan Khalifah Uthman RA mengikutinya dan juga berhukum dengannya.
Al-Khattabi menyatakan bahawa berdasarkan hadith di atas, bagi perempuan yang kematian suaminya, perlulah ber’iddah di rumah suaminya dan tidak boleh untuk keluar dari rumah tersebut melainkan dalam keadaan darurat serta hajat dan itulah pendapat al-Imam Malik, al-Thauri, al-Syafi’e, Ahmad dan Muhammad bin al-Hasan. (Lihat
Ma’alim al-Sunan
, 3/287)
Begitu juga al-Imam Ibn Abd al-Bar menyebutkan di dalam kitabnya
al-Istizkar
 bahawa perempuan yang kematian suaminya perlulah ber’iddah di dalam rumah di mana didiami olehnya sama ada miliknya atau suaminya. Tidak boleh bagi perempuan tersebut untuk menyelesaikan ‘iddahnya kecuali di rumah tersebut dan inilah pendapat al-Imam Malik, al-Syafi’e, Abu Hanifah serta pengikutnya, al-Thauri, al-Auza’ie, al-Laith bin Sa’ad dan Ahmad bin Hanbal Rahimahumullah. (Lihat
al-Istizkar
, 6/214)
Berdasarkan nas al-Quran serta hadith di atas, para ulama’ sepakat mengatakan bahawa hukum perempuan yang dalam ‘iddah kematian suaminya tidak boleh keluar sebaliknya haruslah tetap berada di dalam rumah suaminya sehingga sempurna ‘iddahnya.
Namun, jika seorang wanita yang ber
iddah
 kematian suami perlu keluar dari rumahnya untuk memenuhi hajat keperluan maka diberi kelonggaran untuk berbuat demikian. Hal ini berdasarkan riwayat daripada Jabir bin Abdullah RA:
طُلِّقَتْ خَالَتِي ثَلاَثًا فَخَرَجَتْ تَجُدُّ نَخْلاً لَهَا فَلَقِيَهَا رَجُلٌ فَنَهَاهَا فَأَتَتِ النَّبِيَّ صَلَّى اللهُ عَلَيْهِ وَسَلَّمَ فَذَكَرَتْ ذَلِكَ لَهُ فَقَالَ لَهَا: اخْرُجِي فَجُدِّي نَخْلَكِ لَعَلَّكِ أَنْ تَصَدَّقِي مِنْهُ أَوْ تَفْعَلِي خَيْرًا.
Maksudnya:
 “Ibu saudaraku yang telah diceraikan mahu keluar memetik kurma. Ketika ibu saudaraku keluar untuk mendapatkan kurma, dia menjumpai seorang lelaki dan menegur perbuatannya itu (kerana keluar semasa iddah). Maka, ibu saudaraku itu datang berjumpa dengan Nabi Muhammad dan bercerita kepadanya apa yang telah berlaku. Baginda bersabda: Sudah tentu kamu boleh memetik kurma dari pohonnya, supaya kamu boleh bersedekah sebahagian daripadanya atau berbuat baik dengannya.”
 Riwayat Muslim (1438)
Selain itu terdapat riwayat daripada Mujahid RA, beliau berkata:
اُسْتُشْهِدَ رِجَالٌ يَوْمَ أُحُدٍ فَجَاءَتْ نِسَاؤُهُمْ رَسُولَ اللَّهِ – صَلَّى اللَّهُ عَلَيْهِ وَسَلَّمَ – وَقُلْنَ، يَا رَسُولَ اللَّهِ – صَلَّى اللَّهُ عَلَيْهِ وَسَلَّمَ – نَسْتَوْحِشُ بِاللَّيْلِ، أَفَنَبِيتُ عِنْدَ إحْدَانَا، فَإِذَا أَصْبَحْنَا بَادَرْنَا إلَى بُيُوتِنَا؟ فَقَالَ رَسُولُ اللَّهِ – صَلَّى اللَّهُ عَلَيْهِ وَسَلَّمَ -: تَحَدَّثْنَ عِنْدَ إحْدَاكُنَّ، حَتَّى إذَا أَرَدْتُنَّ النَّوْمَ، فَلْتَؤُبْ كُلُّ وَاحِدَةٍ إلَى بَيْتِهَا.
Maksudnya: “
Ketika beberapa orang sahabat meninggal dunia di medan Uhud, isteri-isteri mereka telah datang menemui Rasulullah SAW lalu berkata: Wahai Rasulullah, kami merasa sunyi bersendirian pada waktu malam, apakah boleh kami bermalam di rumah sahabat-sahabat kami dan apabila menjelang siang kami pulang ke rumah masing-masing? Baginda bersabda: Kamu boleh berbual-bual di rumah sahabat-sahabat kamu sehinggalah kamu mahu tidur, pulanglah ke rumah kamu masing-masing.”
Riwayat Baihaqi dalam
al-Sunan al-Kubra
(15512)
Berdasarkan riwayat-riwayat di atas, dapat difahami bahawa wanita kematian suami dibolehkan keluar rumah jika ada keperluan dengan syarat mereka dapat menjaga peraturan dan adab-adab seperti yang disyariatkan oleh Islam.
Antara keperluan penting yang membolehkan keluar rumah ialah untuk bekerja,

mendapatkan rawatan perubatan, membeli barang-barang keperluan asasi (sekiranya tidak ada ahli keluarga atau orang lain yang amanah boleh melakukannya) dan keperluan-keperluan lain yang penting dan mendesak, dengan syarat mereka dapat menjaga peraturan dan adab-adab seperti yang disyariatkan Islam.

(Lihat
Garis Panduan Ber`Iddah Bagi Wanita Yang Bercerai Atau Kematian Suami
, oleh JAKIM)
Dalam menjawab persoalan di atas, kami nyatakan bahawa pada asalnya memang tidak boleh. Namun, disebabkan mungkin rumah suami tersebut berada di sana, maka kita katakan ia adalah dibolehkan.
Begitu juga, boleh jadi dalam kes ini, perlu kepada penyelesaian beberapa tuntutan yang terkait dengan si mati dan juga hartanya. Maka, ketika itu, kami katakan hukumnya harus dengan syarat pemergiannya diiringi oleh kaum keluarganya dan menjaga segala adab-adab yang terkait dengan hukum iddah. Di samping itu, amat perlu dia sentiasa menginsafi diri yang dia berada dalam iddah dan dibataskan seupaya mungkin sebagaimana yang dikehendaki oleh Syarak.
Banyakkan beristighfar serta beribadat di samping berdoa untuk suami dan diri serta kelaurga agar sentiasa mendapat rahmat, inayah dan keampunan daripada Tuhan.
وَالَّذِينَ جَاءُوا مِن بَعْدِهِمْ يَقُولُونَ رَبَّنَا اغْفِرْ لَنَا وَلِإِخْوَانِنَا الَّذِينَ سَبَقُونَا بِالْإِيمَانِ وَلَا تَجْعَلْ فِي قُلُوبِنَا غِلًّا لِّلَّذِينَ آمَنُوا رَبَّنَا إِنَّكَ رَءُوفٌ رَّحِيمٌ
Maksudnya:
Dan orang-orang (Islam) yang datang kemudian daripada mereka (berdoa dengan) berkata: “Wahai Tuhan Kami! Ampunkanlah dosa kami dan dosa saudara-saudara kami yang mendahului kami dalam iman, dan janganlah Engkau jadikan dalam hati perasaan hasad dengki dan dendam terhadap orang-orang yang beriman. Wahai Tuhan kami! Sesungguhnya Engkau Amat Melimpah Belas kasihan dan RahmatMu”.
(Surah al-Hasyr: 10)
Kami berdoa kepada si mati semoga Allah SWT menempatkannya di kalangan orang-orang soleh.
اللَّهُمَّ اغْفِرْ لَهُ وَارْحَمْهُ وَعَافِهِ وَاعْفُ عَنْهُ
Maksudnya:

“Ya Allah, ampunlah dosanya, limpahkan rahmat kepadanya, selamatkan dia dan ampunkan kesalahannya.”
Bertarikh: 11 Julai 2023 bersamaan 22 Zulhijjah 1444 H


#2202: Makan Telur Buaya

-33%

Siri Tasawuf
Ahasin Al Kalim Syarah Hikam Jilid 2

RM
30.00

RM
20.00
Tambah Troli

eBook Siri umum
[eBook] Inilah Doaku

RM
5.00
Tambah Troli

Siri Umum
[eBook] Kalimah Allah Edisi Kemaskini

RM
10.00
Tambah Troli

Buku Fizikal
Keajaiban Sedekah

RM
25.00
Tambah Troli

Ebook
eBook Mereka yang Pemurah
Rated
5.00
 out of 5

RM
10.00
Tambah Troli
-33%

eBook Sirah
[eBook] – Garis Masa Hayat Al Rasul SAW Edisi Pertama

RM
30.00

RM
20.00
Tambah Troli
-20%

Buku Fizikal
Panduan Lengkap Ke Arah Kesempurnaan Ibadah Haji dan Umrah

RM
100.00

RM
80.00
Tambah Troli

Kajian Ilmiah
Sahabat Nabi SAW yang bernama Tha’labah

RM
5.00
Tambah Troli
Soalan:
Assalamualaikum Dato’ Seri. Baru-baru ini tular video berkenaan seseorang yang menggoreng telur buaya, lalu dimakan. Soalan saya, bukankah buaya haram dimakan, jadi adakah telurnya juga haram dimakan? Mohon pencerahan. Terima kasih.
Jawapan:
Alhamdulillah, segala puji bagi Allah SWT, selawat dan salam kepada Junjungan Besar Nabi Muhammad SAW, isteri dan ahli keluarga Baginda, para sahabat Baginda serta orang-orang yang mengikuti jejak langkah Baginda sehingga Hari Kiamat.
Pada asasnya, hukum asal bagi makanan dan minuman adalah halal melainkan terdapatnya dalil yang menyatakan hal sebaliknya. (Lihat
Raudhah al-Talibin
, 3/271;
al-Raudh al-Murbi‘ Syarh Zad al-Mustaqni‘
, hlm. 685). Hal ini berdasarkan firman Allah SWT:
هُوَ الَّذِي خَلَقَ لَكُم مَّا فِي الْأَرْضِ جَمِيعًا
Maksudnya:
 “
Dia lah (Allah) yang menjadikan untuk kamu segala yang ada di bumi.
”
(Surah al-Baqarah: 29)
Ayat di atas merangkumi segala sesuatu yang ada di atas muka bumi ini yang terdiri daripada haiwan-haiwan, tumbuh-tumbuhan, pakaian dan sebagainya. (Lihat
Fatawa Nur ‘ala al-Darb
, 20/2). Justeru, diharuskan untuk memakan semua makanan yang suci lagi bersih, bukannya makanan yang bernajis mahupun
mutanajjis
 (terkena najis), dan yang tidak ada kemudaratan padanya seperti racun dan seumpamanya. Oleh itu, termasuklah yang diharuskan untuk makan itu adalah kasturi — kerana ia adalah suci dan tidak memudaratkan —dan seumpamanya seperti biji-bijian, buah-buahan dan lain-lain yang terdiri daripada benda-benda yang suci. (Lihat
al-Raudh al-Murbi‘ Syarh Zad al-Mustaqni‘
, hlm. 685).
Buaya adalah haiwan yang membiak melalui bertelur
Tambahan lagi, k
enyataan ini disokong dengan kaedah fiqh yang dipersetujui para ulama:
الأَصْلُ فِي الأَطْعِمَةِ الْحِلُّ، وَلاَ يُصَارُ إِلَى التَّحْرِيمِ إِلاَّ لِدَلِيلٍ خَاصٍّ
Maksudnya:
 “
Hukum asal bagi makanan adalah halal dan hukumnya tidak berubah kepada haram melainkan terdapat dalil khusus
.” (Lihat
al-Mausu‘ah al-Fiqhiyyah al-Kuwaitiyyah
, 5/124-125).
Terlebih dahulu sebenarnya kami pernah membahaskan berkenaan hukum makan buaya dalam ruangan Ahkam Syar‘iyyah. Secara ringkasnya,
kami berpendapat bahawa buaya termasuk dalam jenis haiwan yang haram untuk dimakan sebagaimana pendapat jumhur ulama.
Hal ini disebabkan oleh dua sebab iaitu kerana

ia dianggap sebagai haiwan yang dianggap jijik, dan haiwan yang memburu dengan taringnya. Malah ada sebahagian ulama mengharamkannya kerana ia adalah haiwan yang hidup dua alam. Justeru, inilah pendapat yang dilihat lebih selamat dan tepat (أقرب إلى الصواب).
Telur buaya
Lebih-lebih lagi, Islam menganjurkan umatnya untuk memakan makanan yang halal lagi baik berdasarkan firman Allah SWT:
وَيُحِلُّ لَهُمُ الطَّيِّبَاتِ وَيُحَرِّمُ عَلَيْهِمُ الْخَبَائِثَ
Maksudnya:
 “
Dan ia menghalalkan bagi mereka segala benda yang baik, dan mengharamkan kepada mereka segala benda yang buruk.
”
(Surah al-A‘raf: 157)
Sekalipun begitu, tidak dapat dinafikan di sana terdapat dalam kalangan ulama yang mengharuskan untuk memakannya. Ini merupakan pendapat mazhab Maliki dan satu riwayat daripada Imam Ahmad. (Lihat
Bulghah al-Salik li Aqrab al-Masalik
, 2/182;
al-Insaf fi Ma‘rifah al-Rajih min al-Khilaf
, 27/227).
Penjelasan lanjut mengenai hal ini, bolehlah merujuk kepada artikel kami dalam Ahkam Syar‘iyyah yang bertajuk:
#1123: Memakan Daging Buaya.
[1]
Berbalik kepada soalan yang diajukan, berkenaan hukum memakan telur buaya pula, kami bahagikan perbahasan kepada dua. Pertamanya, jika buaya termasuk dalam jenis haiwan yang halal dimakan, maka telurnya juga tidak syak lagi adalah suci dan halal dimakan. Perkara ini bertepatan dengan kaedah:
التَّابِعُ تَابِعٌ
Maksudnya:
 “
(Hukum bagi) yang mengikut itu mengikut (hukum bagi yang asal).
” (Lihat
al-Asybah wa al-Naza’ir
 oleh al-Suyuti, 1/117).
Justeru, berdasarkan kaedah di atas, jika buaya termasuk dalam jenis haiwan air yang halal bangkainya, maka kita diharuskan untuk mengambil manfaat dengan seluruh bahagian-bahagian anggotanya seperti dagingnya, kulitnya, ekornya, matanya dan lain-lain, termasuklah telurnya selagi mana ia bukan najis dan tidak memudaratkan.
Keduanya, sekalipun buaya dihukumkan sebagai haiwan yang haram untuk dimakan dagingnya, namun telurnya tetap dihukumkan sebagai halal untuk dimakan menurut pendapat yang sahih. Hal ini adalah sebagaimana yang dinyatakan oleh Imam al-Nawawi bahawa telur daripada haiwan yang halal dimakan dagingnya adalah suci secara ijmak. Manakala telur daripada haiwan yang tidak halal dimakan dagingnya pula, padanya terdapat dua pendapat. Pendapat yang kuat dalam hal ini adalah ia dikira suci. (Lihat
al-Majmu‘ Syarh al-Muhazzab,
 2/555). Begitu juga al-Khatib al-Syirbini menjelaskan lagi dengan mengatakan bahawa terdapat khilaf dalam kalangan ulama berkenaan kehalalan memakan telur haiwan yang tidak dimakan dagingnya. Dinyatakan di dalam kitab
al-Majmu‘
, jika kita katakan bahawa telur itu dikira suci — dan ia adalah pendapat yang
rajih
 — maka dihalalkan untuk memakannya tanpa sebarang khilaf kerana telur adalah suci dan tidak dianggap jijik. (Lihat
Mughni al-Muhtaj
, 6/158).
Selain itu, al-Qalyubi juga ada menyebutkan bahawa semua jenis telur itu adalah suci, sekalipun ia berasal daripada haiwan yang tidak halal dimakan dagingnya. Begitu juga sekalipun ia telah berubah menjadi darah di mana jika dieramkan, pasti ia akan menetas. Akan tetapi diharamkan untuk memakan apa yang memudaratkan seperti telur ular. (Lihat
Hasyiata Qalyubi wa ‘Umairah
, 1/82). Tambahan lagi, Syeikh Nawawi al-Jawi juga ada menyatakan bahawa apabila telur sudah rosak, hingga tidak boleh lagi berkembang untuk menetas, maka ia dianggap sebagai najis. Demikianlah juga telur haiwan daripada bangkai — turut dikira sebagai najis. Adapun selain daripada semua itu, telur tersebut dikira sebagai suci dan boleh dimakan, meskipun daripada haiwan yang tidak dimakan dagingnya seperti burung
hida’ah
 (sejenis burung helang), burung gagak, burung helang, burung hantu, buaya, penyu dan seumpamanya kecuali telur ular. (Lihat
Nihayah al-Zain
, hlm. 39).
Hal ini kerana telur ular itu memudaratkan pemakannya. Al-Dimyati ada menyebutkan dalam kitabnya bahawa menurut pendapat yang kuat dalam mazhab Syafi‘i, telur haiwan dikira suci sepertimana air mani, sekalipun ia berasal daripada haiwan yang tidak halal dimakan dagingnya daripada jenis haiwan yang suci, selagi mana ia tidak memudaratkan. (Lihat
I‘anah al-Talibin
, 1/104). Begitu juga Syeikh al-Jamal dalam hasyiahnya turut menyatakan bahawa telur burung
hida’
 (sejenis burung helang), telur burung helang, telur burung gagak, telur burung hantu, telur penyu, telur buaya adalah halal untuk dimakan. (Lihat
Hasyiah al-Jamal
, 1/176).
Kesimpulannya
Oleh itu, berdasarkan kepada kenyataan dan perbincangan di atas, kita dapat rumuskan bahawa semua jenis telur adalah halal dan harus untuk dimakan termasuklah telur buaya, melainkan terdapatnya dalil yang menyatakan sebaliknya seperti ia memberi mudarat kepada pemakannya dan seumpamanya. Maka ia menepati kaedah fiqh:
الْأَصْلُ فِي الْأَشْيَاءِ الْإِبَاحَةُ حَتَّى يَدُلُّ الدَّلِيلُ عَلَى التَّحْرِيمِ.
Maksudnya:
 “
Hukum asal bagi sesuatu perkara adalah harus sehinggalah datangnya dalil yang menunjukkan kepada keharaman (perkara tersebut).
” (Lihat
al-Asybah wa al-Naza’ir
 oleh al-Suyuti, hlm. 60).
Semoga Allah SWT memberikan kefahaman yang jelas kepada kita semua dalam beragama. Amin.
Wallahu a‘lam.
[1]
 Lihat

https://maktabahalbakri.com/1123-memakan-daging-buaya/
. Diakses pada 29 Mei 2023.
Bertarikh: 11 Julai 2023 bersamaan 22 Zulhijjah 1444 H